Тожикистон халқ шоири Нурмуҳаммад Ниёзий: «Шоирлик – менинг тақдирим» - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 24 Ноябр 2016\tКӯришлар: 1152\nШоирнинг етмиш йиллиги яқинлашиб келарди. Лекин тайёрлаган саволларимдан кўнглим тўлмасди ва ҳар гал улардан воз кечардим.\nНиҳоят, саволларим тайёр бўлди. Бунда менга адабиёт, ижодни ўз тақдири, деб билган ижодкорлар ёрдам беришди.\n- Нурмуҳаммад ака, чилилик шоира Габриела Мистрал «Шоири бўлмаган халқ мисоли руҳсиз тана», деганди. Лекин унинг бу фикри тожик халқига заррача тааллуқли эмас. Рўдакийдан Лойиққача, Камол Хўжандийдан Фарзонагача бўлган шоирлар тожик халқини жаҳонга танитишди. Қадимий ва кучли шеърияти бўлган тожик адабиётига кириб келиш осон эмаслиги кўп такрорланган. Шеър ёза бошлаганингизда даҳолар шеърияти сизни чўчитиб қўймаганми?\n- Миллати бешоир ҳам бори дил аст, шоир андар синаи миллат дил аст. (Яъни, шоири йўқ миллат юракка юкдир, шоир миллат кўксида урган юракдир - муаллиф таржимаси). Ҳа, бизнинг минг-минг йиллик тарихимизда не-не буюклар пайдо бўлди ва бу буюк ижодкорлар ўз замонларида вазифаларини қойиллатиб бажардилар. Биз вақтида буюк шоирларимизнинг шеърларини бирма-бир ёдлаганимизда, бу шеърлар кўнглимизда адабиётга нисбатан меҳр-муҳаббатни кучайтирарди. Одамлар шоирликни Худо берган истеъдод, дейишади. Истеъдодим бор экан, деб изланмай қўйса, ишламай қўйса, заҳмат чекмаса, ижодкор шеърият бўстонидан аста-аста чиқиб кетаётганини сезмай қолади. Шоир илҳомни ўзига бўйсундира олгандагина яхши шеър ёза олади. Яхши шеърга эса, ҳар бир нарса туртки бўлиши мумкин. Масалан, биттагина пиёла, бир қултум сув, бир қатра шабнам, яшнаб турган битта япроқ ёки хазон бўлаётган барг, ёқимли насим, салобат тўкиб турган тоғ… Уларни кўра олиш, ҳис қила олиш, завқланиш, тасвирлаш, бир сўз билан айтганда, шеърга солиш шоирнинг ўзига боғлиқ. Шоир фақат ўз дарди билан эмас, замон, халқ дарди билан яшайди. Аввалига унинг ўз ички дарди бўлиб туюлган дард кейин кўпчилик мулкига айланади. Ижодкор буни асарини ёзиб бўлгандан сўнг англайди, кўпинча.\n- Немис адиби Генрих Бёлл «Ёзиш ва профессионал ёзувчи бўлиш мутлақо бошқа-бошқа нарса. Мен шеърлар, кичик-кичик ҳикоялар ёзишни жуда эрта бошлаганман, аммо ҳақиқий ёзувчи даражасига урушдан кейинги йилларда етиб келдим», деган. Нурмуҳаммад ака, сизнинг ижодингиз қандай бошланган ва қачон ўзингизни ҳақиқий шоир деб, ҳис эта бошлагансиз?\n-Бу саволингиз бир шеърни ёдимга туширди. Бошқаларнинг хаёлида мен шоирман, ўзимнинг хаёлимда эса, навқаламман, қуёш сочган нурқаламдек навқадамман. Балки бошқаларнинг назарида биз ҳам шоирмиз, дейди шоир. Менга Тожикистон халқ шоири унвони беришди. Юксак унвон. Лекин катта шоирлар ҳам ижод пайтида ўзини ҳалигача адабиётга энди қадам қўяётган каби сезади. Ёзганларим бошқаларга маъқул бўладими-йўқми, дея ўйлайди. Яъни ижод масъулиятини ҳис этиш шоирни тарк этмайди. Менга доим вақт етишмайди. Ҳар доим тонгги бешда уйқудан туриб, дарё бўйига бораман. Ҳеч бўлмаганда, бир саҳифа шеър ёзаман. Ўқийман, тузатаман, яна ёзаман. Ана кейин дарёга тушаман. Сув барча чарчоқларимни олиб кетади. 22 йилдан буён шу тарзда ижод қиламан. Бу гапларни мен ижодкор масъулияти боис айтяпман. Ҳа, айтгандай, менинг биринчи шеърим ўн уч ёшлигимда матбуотда босилиб чиққан. Қишлоқ мактабида ўқирдим. Ҳафтада бир-икки марта шаҳарга борардим. «Ҳақиқати Ленинобод» вилоят газетасида устоз Неъмат Шариф ишлардилар. Битта шеърим чоп бўлиши учун устоз ҳузурларига ўн уч марта борганман. Устоз ҳар гал шеърдаги бир камчиликни айтардилар ва мен тузатиб борардим. Мен устоздан миннатдорман, ҳақиқий шеърнинг дунёга келиши учун қанчалик қаттиқ ишлашни, машаққат чекиш зарурлигини, ижод масъулияти нималигини ўргатдилар.\n- «Поэзия нафақат дунёни билиш, балки у ҳаётнинг ўзи ҳамдир, бутун борлиғи билан ҳаётнинг ўзи. Шоирлик қабилачилик замонида ертўлаларда яшаган одамнинг қалбида ҳам бор эди, у атом асри одамининг руҳида ҳам яшайди... Жамики мавжудотга садоқати билан шоир бизга бизнинг дунёмизнинг боқийлиги ва бирлигини ҳис этишимизга ёрдам беради... Ва агар шоир ўз даврининг хасталанган виждонини гавдалантира олса, унга бошқа талаб йўқ». Француз шоири Сен-Жон Перс шоирнинг мислсиз бир вазифаси ҳақида сўзлаётир. Бу вазифани бажариш учун шоир қандай хислатларга эга бўлиши зарур, деб ўйлайсиз?\n- Аслида шеър ҳаракатдир, шеър – ҳаёт. Шеърнинг ҳар сатрида шоир нафаси уфуриб туради, шоир юраги уриб туради. Бир кун келиб, илм ривожланиб кетади ва шеърдаги ана шу нафас, ана шу юрак уришини ифода қилиб беради. Чунки бу нафас олишлар, бу юрак уришлари шеър тургунча сақланиб қолади. Сувда ҳар қандай тасвирлар, овозлар бор-ку, сув уларни сақлашга қодир-ку! Шеър ҳам ана шундай хислатга эга.\nҲақиқий шеър муаллифи вафот этгандан кейин ҳам яшайверади. Шеъри билан эса, шоирнинг ўзи ҳам яшайди. Масалан, ҳозиргача Рўдакий шеърларини ўқиймиз. Биз орадан шунча асрлар ўтган бўлса-да, Рўдакий нафасини сезамиз, овозини эшитамиз. Буюк аждодларимиз шоир бирон кучнинг, бирон кишининг, маблағ ё нарсанинг тобеси бўлмаслиги зарур, деганлар. Иккинчидан, шоир таъма этиб, ниманингдир илинжида кимнингдир олдида бошини эгмаслиги зарур. Шоирда энг яхши инсоний хислатлар мужассам бўлиши керак. Шоир, ҳатто, душманига ҳам хуш назар билан боқиши лозим. Чунки душман ҳам одам, унинг ҳам юраги бор, орзуси, ҳаваси бор. Балки ғараз, балки ҳасад уни ёмон йўлга киритгандир, шоирга душман эттиргандир. Лекин шоир, аввало, инсон ва инсонийлик измидан четга чиқмаслиги шарт. Дунёни англашга интилган, инсоннинг нима учун яралганини ҳис этган шоирнинг шеърлари ўқувчи учун ҳаёт кўзгусига айланади.\n- Америкалик машҳур адиб Уилям Фолкнер «Мен шунга ишонаманки, инсон нафақат бардош беради – у енгади. Унинг ўлмаслиги тирик мавжудотлар орасида ақл-идрокка эгалигида эмас, балки қалби, руҳи, изтироб чекишга қобиллиги, ўзини қурбон қила олиши ва сабр-тоқатли эканида. Шоирнинг, ёзувчининг бурчи шу ҳақда ёзиши зарурлигидадир... Шоир шунчаки инсон ҳаётининг солномасини ёзмаслиги керак; унинг асари инсонни қўллаб-қувватлайдиган, унинг бардошига куч берадиган ва енгишига кўмаклашадиган таянч, устун бўлиши лозим». Сизнинг кейинги тўрт-беш йил ичида ижодингизда бир катта бурилиш юз берганини сезиш қийин эмас. Илгари ижодингизнинг асосий катта қисми лирик шеърлардан иборат бўлса, кейинги пайтда шеърларингизда худди ўзингизни иродали, бардошли бўлишга, хар қандай қийинчиликни енгишга чақирадиган руҳ пайдо бўлди. Албатта, лирик қаҳрамон руҳи ўқувчига юқади. Унинг-да иродасини мустаҳкамлашга, бардошли бўлишга чорлайди, ўз-ўзингни енггин, деган ҳайқириқ дилларга етиб боради. Бу шеърлар ўқувчига куч-қувват бағишлайди. Биринчи навбатда руҳий куч-қувват. Шоирнинг ўзи, яъни сиз бу куч-қувватни қаердан топяпсиз?\n- Ҳазрати Бедил инсон кўнгли камондир, танаси эса, ўқ, деганлар. Кўнгил қайси кўчага бошласа, кетаверсанг, нима бўлади? Ақл билан иш тутган инсон эса, бунга йўл қўймайди. Ўз-ўзини бошқара олади. Айни ўз-ўзини бошқаришда мустаҳкам ирода муҳим ўрин тутади. Агар шеър кимгадир қувват бағишласа, унинг руҳиятига яхши таъсир кўрсата олса, шоир ҳам кўзлаган мақсадига етибди, демак. Шу ўринда бир мисол келтирайин. Вилоятимизда таниқли бир ҳофиз бор. Муҳиддин Ғозиев. Бир куни у ишга отланишидан олдин отаси билан ширин суҳбат қуради. Ўша куни туш маҳали Муҳиддинни топиб, уйига олиб келишади. У ҳовлисига яқинлашар экан, ҳайрон бўлади. Дарвоза олдида одамлар, кимлардир ҳасса тутиб турибди. Отасининг вафот этганини эшитиб, ўзини йўқотиб қўяди. Эрталаб кўрган, суҳбатлашган отаси… Муҳиддин анчагача ашула айтмай қўяди. Санъатдан кўнгли совийди. Ана шу оғир дамларда унинг қўлига каминанинг «Оташи санг» китоби тушади. Китобни варақлаб «Тўй бўлмади» деган шеърни қайта-қайта ўқийди. Шеър ота вафоти ҳақида эди. Шеърдан таъсирланган Муҳиддин уни куйга солади. Ва ўзининг айтишича, бу шеър туфайли яна санъатга қайтади. Шеърнинг ўқувчиларга мана шундай куч берувчи таъсири бўлишини истайман. Одамлар билан суҳбат, уларнинг ҳаётини ўрганиш, кўрган-эшитганларимни таҳлил қилиш асосида туғилган шеърларим кўп. Бир шеър бор – дунёнинг ярми қоронғи, ярми ёруғдир. Қиш ортидан ҳамиша кўклам келади. Дунёнинг ўзи шундай яратилганидан кейин нега биз одамлар ғамини йўқотиш, дардини аритишни ўйламаслигимиз керак. Одам дунёга келдими, яхши яшаши зарур. Бир мамлакат иккинчи мамлакат шаҳарларига бомба ёғдириши нима дегани? Бу шаҳарда болалар, ҳомиладор аёллар, қариялар яшайди, инсон яшайди. Шўролар замонида Афғонистонга бостириб кирганларнинг бир аскари ҳалок бўлса, у ўлган афғон қишлоғини ер билан яксон қилишарди. Юзлаб бегуноҳ одамлар ҳалок бўларди. Ҳозир ҳам бу инсофсизлик давом этяпти. Афғонистонда, Сурияда, Ироқда. Дунёнинг ярми ғам, ярми қувонч. Шоир одамларга ана шу қувончни беришни, ғамни буткул унутишларини истайди. Ижтимоий шеърларимнинг ёзилишига дунёдаги адолатсизликларга чидаб тура олмаслигим, ғам чекаётган одамларга жилла қурса, шеърий қувват бериш, уларнинг ғамига шерик бўлиш истаги ҳам бир маънода сабаб бўляпти.\n- «Адабиёт туфайли, адабиёт уйғотган тафаккур, интилиш ва истаклар туфайли, хаёлот салтанатига сафар чоғи кўнгилда бош кўтарган кечинмалар туфайли бугунги тамаддун одамийлашди, нажот топди. Адабиёт аҳли ўйлаб топган бадиий тўқима қумга сингиган сувдек изсиз кетмади, билъакс тошга айланган юракларни мумдек эритди. Яхши китоблар бўлмаганида эди, инсониятнинг бугунги ҳолига маймунлар йиғлаган бўларди, мустақил фикрдан маҳрум лаббайчилар урчиб кетарди, кўнгил бирлиги йўқоларди, мутелик кайфияти кенг тарқалиб, ўз-ўзини англаш туйғуси — тараққиётнинг етакчи омили — йўқоларди». Перулик ёзувчи Марио Варгас Лосанинг бу фикрларини ҳар гал ўқиганимда узоқ ўйга толиб қоламан. Сизнингча, чиндан ҳам адабиёт ўз-ўзини англаш туйғуси устувор бўлишига хизмат қиладими?\n- Эй Ҳажга борган қавм, қаердасиз, қаердасиз, маъшуқа бу ердадир, келинг, келинглар, деган ҳазрати Жалолиддин Румий. Худони топиш каби адабиётда ўзликни топиш, ўзни таниш биринчи навбатда туради. Ва шоир, ёзувчи, ҳар бир ижодкор, менинг фикримча, бошқаларни таниши учун, аввало, ўзини таниши зарур. Ана ўшанда унинг асарлари ҳар бир ўқувчи учун тўғри йўл очади. Бунда ўқувчининг қайси тилда гапириши, қайси динга эътиқод қилиши муҳим эмас. Муҳими, у инсон бўлсин. Ўзини топган, таниган инсон эса, аввало ўзини ва бошқаларни қадрлайди. Ва бошқалар ҳам уни қадрлашади. Ҳеч бўлмаганда, у билан ҳисоблашиб, ўйлашиб иш тутишади.\n- «Буюк адиблар, алломалар, шоирларнинг асарлари фақат чиройли сўзлари, тилининг жозибалилиги билангина эмас, балки мардона руҳи билан гўзал ва қимматлидир. Улуғ адиблар асарларидаги маъноларни бир ўқишда илғаб олиш мушкул, бунинг учун уларнинг ижодини чуқур ўрганиш лозим бўлади». Нима дедингиз, асли кордовалик бўлган Рим файласуфи, шоир Сенека бизнинг давримизда яшаганида, бу гапларини такрорлаган бўлармиди?\n- Орадан икки минг йилдан кўп вақт ўтган бўлса-да, Сенека айтган бу гаплар ўз қимматини йўқотган эмас. Асил сўз, асил адабиёт ҳеч қачон ўз замонидан ортда қолмайди, қайтага олдинда боради. Яна юз йиллар давомида инсоният учун хизмат қилади. Шеърни тушунишга келсак, чиндан ҳам уни юзаки тушунадиганлар кўп. Шоир сўзини англамоқ учун эса, албатта, унинг ижодидан тўла хабардор бўлиш зарур. Лекин шеър маъносини тушуниш учун фақат бунинг ўзи кифоя қилмайди. Шеърхон адабий билим, шеър завқи, мантиқ, фалсафа ва бошқа илмлардан ҳам хабардор бўлиши шарт. Тушуниб ўқилган шеър эса, инсоннинг маънавий дунёсини бойитади.\n- Нурмуҳаммад ака, сизнинг ишқ тўла шеърларингизни ўқиганимда Муҳаммад Иқболнинг «Мени ишқ сайқаллади, инсон бўлдим. Дунёнинг улуғворлиги ва ожизлигини билдим», деган сатрлари ёдимга тушаверади. Ишқ тугаса, шеър тугайдими, ё шеър ёзилмай қолса, ишқ бошқа макон излаб кетадими?\n- Куй, расм, шеър, буларнинг ҳаммаси ишқ-муҳаббат тантанасидир. Шеър – ишқ фарзанди. Дунёда не гўзаллик бор – ишқ фарзанди. Ишқ тугаган кун фақат шеър эмас, куй, расм, дунёдаги бор гўзалликлар тугайди, ҳаёт тугайди. Ишқ кўзини очган эдим, олам гулларга тўлди, деган чиройли бир шеърий сатр бор. Ҳамма нарсанинг асоси – муҳаббат. Агар у бўлмаса, на шеър қолади, на бошқа бир нарса. Шеър овози, шеър навоси, шеър тасвири, буларнинг ҳаммаси муҳаббатдир. Шеър муҳаббатни зарра-зарра қалбларга элтиши зарур. Агар шоир бунга эришса, демак, ўз вазифасини ижро эта билибди.\n- «Поэзия бу – овоз. Уни тинглай билиш керак. Худди мусиқани тинглагандек. У, камонча ишга тушиши билан ғижжакка жон киргандек, товуш пардалари ҳаракати билангина жонланади. Кўз қоғоздаги босма ҳарфлар навосини тинглаши лозим». Нурмуҳаммад ака, сиз асли монаколик фаранг-италян шоири Лео Ферренинг бу фикрига қўшилсангиз, китобхонларга поэзияни тинглай билишлик борасида қандай маслаҳатлар бера оласиз?\n- Ҳа, шеърни тинглай билиш, ҳатто кўра олиш зарур. Лекин бунинг уддасидан чиқа олмайдиган одамлар, ҳатто айрим ижодкорлар шеър, шоир кимга керак, деган гапларни айта бошлашди. Ҳатто, энди шеърият майдонига кириб келаётган ёшларга шеър ёзма, у сенга ҳеч қандай фойда келтирмайди, қайтага қашшоқ бўлиб қоласан, дегувчилар учрайди. Лекин шеъриятга чин дилдан муҳаббат қўйганларни йўлларидан қайтариб бўлмайди. Республика ёш адиблар курс-конференциясида қатнашган ёш ижодкорларни кўриб, одамларни шеъриятдан узоқлаштирмоқчи бўлганлар нечоғлик хатога йўл қўяётганликларини ўйладим. Ёшлар завқ-шавқ билан, берилиб шеър ўқишди, муҳокама қилишди. Уларни тинглар эканман, ўн етти ёшлигим эсимга тушиб кетди. Ўшанда «Комсомоли Тожикистон» газетасида шеърларим бир саҳифа бўлиб чоп этилганди. Кимсан, Аминжон Шукуҳийдек шоир сўзбоши ёзгандилар. Ўшанда мен мактабда, ўнинчи синфда ўқирдим. Устоздан бир умр миннатдорман. Бу билан нима демоқчиман, шеърдан қайтариш керак эмас, шеъриятга муҳаббатни авайлаб, кучайтирмоқ зарур. Гарчи биз рассом чизган суратлардаги каби шеъриятда тасвирни кўрмасак ҳам, илҳом билан яратилган сатрлар кўз олдимизда манзара намоён этади. Шеърий тасвирлар рассом тасвирларидан қолишмайди. Фақат буни ҳис этиш, кўра билиш, тинглай билиш зарур. Ана шунда шеър инсонга куч-қувват бағишлайди, руҳингизни тозалайди, қалбингизга илиқлик югуради, нур инади.\n- «Ёзув санъатига мурожаат қилган, бирор сабаб билан қалам тебратган ҳар қандай одамни “ёзувчи”, деб аташ жоиз эмас. Ёзувчининг сўз санъаткори сифатидаги характерли белгиларини унинг хаёлотидан, илҳомидан, оламни жуда теран идрок этишидан изламоқ керак. Ёзувчининг ёзувчилиги у танлайдиган бадиий воситаларда намоён бўлади. Бу воситалар ёзувчи тасвирлайдиган воқеа-ҳодисалар китобхонда имкон қадар кенг ва теран таассурот уйғотмоғи талаб этилади». Бу жумлалар поляк адиби Ян Парандовскийга тааллуқли. Ҳар қандай шоирнинг, ёзувчининг ижод маҳсулини вақт ўз тарозисида тортади. Лекин ҳатто ўша тарозигача етиб боришга арзимайдиган асарлар кўпайиб кетмаяптими? Тезда шуҳрат топиш учунми, кимлардандир қолишмаслик учунми, шунчаки ўткинчи ҳавас ё эрмак учунми, қалам тебратаётганлар, саёз, жўн нарсаларини асар деб, тақдим этаётганлар урчиб кетмаяптими?\n- Бугун балки муҳит таъсиридир, балки кимгадир ҳавас қилиш туфайлидир, шуҳрат этагидан тутишга иштиёқи баландлар кўпайгани рост. Бундайин кишилар шоир ва ёзувчиликни осон, деб ўйлаб, ўзлари таниган-билган адиблар каби тезда кўпчилик оғзига тушишни исташади. Ўзларича қоғоз қоралашса, тезда чоп этишса, шеърлари ё китобини одамлар ўқишса, аллақачон, буюк бир ижодкор бўлиб қоладилар. Лекин шоирлик бу жуда қийин, заҳмат чекишни талаб қилади. Таниқли рассом чизган бир сурат кўпинча кўз олдимда гавдаланаверади. Очилган қоқигул ёнида бир болакай ўтирибди. Уларнинг устида баҳайбат бир бургут қанотларини ёзганча учмоқда. Агар бургут қанот қоқса, на гул қолади-ю, на бола. Қаранг, рассом ҳаёт фалсафасини қанчалик усталик билан тасвирлаган. Гўзалликка маҳлиё бола, ҳаётнинг қил устида туриши, инсоннинг вояга етиши осон эмаслиги…Шеър ҳам худди уста рассом чизган суратлар каби маҳорат, истеъдод талаб қилади. Шеър бошдан-оёқ санъатдан иборат бўлиши зарур. Шоирман, дегани шеър илмини, шеърий санъатларни тўлиқ эгаллаганда, устоз шоирлар асарлари мағзини чақиб ўқиганда, дунёни чуқур ўрганганда ва албатта, истеъдод эгаси бўлганда, яхши асарлар ярата олади. Истиқлолият даврида қанча-қанча ижодкорман, деганлар Тожикистон Ёзувчилар иттифоқи аъзолигига қабул қилинди. Мана энди, уларнинг асарларини муҳокама қилиб, тасодифан аъзо бўлганларни Иттифоқ сафидан чиқаришмоқда. Ҳа, вақт тарозиси ҳамма нарсани адолат билан тортади. Лекин айримларнинг «асарлари» ҳатто шу тарозига ҳам етиб бормаяпти. Яъни замон уларга заррача эътибор бермаяпти. Ниманидир ёзди, қаердадир нашр эттирди ва шу билан тамом. Бир-икки танишидан бошқа ҳеч ким ўқимайди, ҳеч ким фикр билдирмайди. Ҳатто китобга муҳаррир бўлган инсон ҳам. Ижодкорликни, шеър ёзишни осон, деб ўйлаганлар қаттиқ хато қилишади.\n-Қадимги Рим шоири Гораций эса, истеъдодли шоир оломонни қойил қилиш учун уринмагани маъқул, дейди. Аслида чинакам шеърлар ким учун ёзилади? Шеърнинг мазасини, рангини ҳис қиладиган, мусиқасини тинглай оладиган, шоир руҳий оламига кириб кета оладиган адабий санъат аҳли – хос учунми ё омма учунми?\n- Шоир ҳамиша, аввало, ўзи учун ёзади. Лекин у ўзида яна кимдир бордек ҳис қилади. Ижодкор дарди умум дардига айланади, ё умум дарди ижодкор дардига айланади. Балки менинг шеърларимни кўпчилик тушунмас. Лекин шеър қалбдан отилиб чиққан экан, у бошқалар қалбига етиб боради. Бунинг учун фақатгина тилдош бўлиш шарт эмас, шоирнинг инсоний туйғулари бошқа тилларда сўзлашадиган кишилар кўнглига ҳам етиб боради. Қайси бир мамлакатда бўлмасин, ҳаётнинг ўз ташвишлари, муаммолари бор, азоб бор, дард бор, ишқ бор. Ҳали айтганимдек, шоир ўзи учун ёзган шеър кўпнинг мулкига айланади. Бунинг учун шеър қанот ёзиб, парвоз этмоғи даркор. Лекин баъзан бунга эришиш осон кечмайди. Шоир шеър ёзса-ю, уни чоп эттира олмаса, меҳнати учун арзигули ҳақ ола олмаса. Бу ҳолатлар учраб турибди-ку! Ҳақиқий шеър эса, эртами-кечми, барибир ўқувчиларини топади. Мен шеър буюк боболаримиз асарлари каби юксак савияда бўлишини, айни бир пайтда минг-минглаб инсонлар қалбига йўл топишини истайман.\n- «Ҳозирги дунёда адабиёт мураккаб шароитга тушиб қолган. Фавқулодда у кераксиз буюмга айлангандек, зеро, қизиқишлар ҳам, ҳис-ҳаяжонлар ҳам олдингидай эмас, бўлакча. Бурунги китобхонларимизнинг ўй-хаёллари энди бошқа нарсалар билан банд. Бугунги китобхонлар эса асл мутолаанинг завқ-шавқидан, афтидан, бехабар. Шундан келиб чиқиб энди нима қилиш лозимлигини биргалашиб ўйлаб кўришимиз керак». Машҳур қирғиз адиби Чингиз Айтматовнинг бу ташвишларга тўла фикри айтилгандан кейин орадан яна қанча йиллар ўтди. Ҳозирда китобларнинг жуда оз нусхада босилаётганлиги, ҳатто шунда ҳам тарқалиб кетиши қийин бўлаётганлигини айтадиган бўлсак, наҳотки «Хилватдаги энг яхши дўст – китобдан» шунчалик узоқлашиб бориляпти, деган хавотир кучаяверади. Чингиз Айтматов сўзларига қайтадиган бўлсак, кутубхоналарда яхши китобларни ўқиш учун яна навбатга туришлар пайдо бўлиши, китоб дўконлари гавжум бўлиши учун нима қилиш зарур?\n- Яхши китобхонлар ҳозирда ҳам оз эмас. Бир синфдошим бор. Оддий касб эгаси. «Садои Шарқ» сонларини интизорлик билан кутади. Қандай янги китоб олсам, ўқиб бўлганимдан сўнг, у ўқийди. Яхши китоб инсон маънавий дунёсини бойитган, тўғри йўлга бошлаган, олам-олам завқ берган. Бундайин беминнат дўстдан узоқ юрган одамлар вақти келиб пушаймон чекиб қолмасмиканлар?\nШўролар пайтида китоб дўконлари мудом одамлар билан тўла эди. Назаримда, у пайтлар китобга ўчлик кучли эди. Ҳозир эса, маънавий бойликдан кўра моддий бойликни ўйлайдиганлар кўпайиб кетдими, дейман. Бу тоифадагилар ҳаёт завқини фақат маишат, данғиллама уй қуриш, қимматбаҳо машина миниш, бойлик тўплашдан иборат, деб билишади.\nОдамларни китоб ўқишга қайтариш зарур. Бу, албатта, ижодкорга, яхши китоблар яратилишига боғлиқ. Иккинчидан, аввало, болалар қалбида китобга муҳаббатни пайдо этиш зарур. Бунинг учун болалар адабиётига эътиборни кучайтириш керак. Яхши китоблар йўқ эмас, нашр этиляпти. Уларни китобхон қўлига етказа олишни ўйламоқ лозим. Адабиётимизда китобхонлар қалбига тез йўл топадиган асарлар кўп. Масалан, Садриддин Айнийнинг асарларини олайлик: «Етим», «Дохунда», «Судхўрнинг ўлими»… Устоз адибларнинг асарларини минг-минглаб нусхаларда нашр этиш ва бу китобларни оммага етказмоқ фурсати етган.\n- «Японияда бўлганимда менга “Чўмилади аёл дарёда” шеърини ёзган шоир – Қайсин Қулиев юртидан келган меҳмон сифатида иззат-икром кўрсатишди. Улар шоир ҳамон нозик дид ва теран тафаккур билан инсон гўзаллигини васф этадиган шеърлар битаётганига ишонишларини айтишди. Япон аёллари “Чўмилади аёл дарёда” шеъри муаллифига қизғин саломларини етказишимни сўрашди». Қалмиқ шоири Давид Қўғилтиновнинг бу сатрлари фақатгина Қайсин Қулиевни улуғлаш учунгина ёзилган эмас, балки буюк шоирлар ўз юртини дунёга танитишини таъкидлаш учун ҳам ёзилган. Лекин агар Фарзона ва яна бир-икки ижодкорни ҳисобга олмаганда, нега вилоятимизда яшаб, ижод этаётган қалам аҳлининг асарлари чет тилларга таржима қилинмаяпти, хорижда нашр этилмаяпти?\n-Шеърнинг янада баландроқ парвоз қилиши, кенг осмонни эгаллаши учун таржиманинг ўрни бениҳоя катта. Таржима боис, бир миллат шоирининг шеърлари бошқа миллатлар тилларида жаранглайди. Тожикистон Ёзувчилар иттифоқи қошида таржимонлар гуруҳи иш бошлагани ҳақида эшитдим. Агар бу гуруҳда икки тилни яхши биладиган, бадиий савияси баланд, маҳоратли таржимонлар фаолият юритишса, тожик шеърлари дунёнинг бошқа тилларида худди аслиятдек жарангласа, адабиётимиз жаҳонга чиқаверади.\nБир нарса бор, асил шоир ва ёзувчилар ўз асарларини таржима этиш ҳақида ўйлашмайди. Улар учун муҳими – ижод! Таржима борасида бошқалар бош қотиришлари зарур, деб ўйлайман. Адабиётнинг нималарга қодир эканлигини англаган, миллат фахри учун жон куйдирадиганлар бу муҳим ишнинг этагидан тутишлари шарт. Яхши шеър ё насрий асарлар ҳамма ерда қадрланади. Эрон сафарларидан бирида Теҳрондаги катта заллардан бирида шеърхонлик бўлди. Ўша куни Теҳроннинг бошқа бир томонида яна учрашув ўтказилди. Теҳрон – жуда катта шаҳар. Унинг бир томонидан иккинчи томонига етиб бориш учун қанча вақт зарур. Шунда бир йигит олдимга келиб, ҳали бир рубоий ўқигандингиз, ўшани бу ерда ҳам ўқиб берсангиз, мен уни яна бир марта эшитиш учун бу ерга келдим, деди. Мен, номард сени мард деса, ҳайф эрур, сатри билан тугалланувчи рубоийни ўқиб бердим. Тўғри, форслар тожик тилини тушунишади. Мен бошқа нарсани айтмоқчиман, тожик шоирларининг шеърлари аслиятдан инглиз, олмон, фаранг, япон, араб, хитой ва бошқа тилларга таржима қилинса, ана шу эронлик йигит каби мухлислар кўпаймайдими? Кўпайишига ишонаман.\nИкки йил бўлди. «Атри нигоҳ» деган китобимни шоир дўстим Шариф Нуриддинга тақдим қилдим. Орадан бир неча кун ўтиб, у киши қўнғироқ қилдилар ва китобни ўзбек тилига таржима қилганликларини айтдилар. Хуллас, «Атри нигоҳ» ўзбек тилида «Нигоҳ атри» номида босилиб чиқди. Ғафуров шаҳарчасида ўтказилган учрашувлардан бирида ўқувчилар ўзбек тилида шеърларимни ўқишганда, уларнинг юз-кўзларидаги завқ-шавқни кузатиб, энтикиб кетдим. Бу шеърлар ўша «Нигоҳ атри» китобидаги шеърлар эди. Мен Шариф Нуриддинга яна бир бор раҳмат, дедим. Таржима халқларни, кўнгилларни бир-бирига яқинлаштиради. Шундай экан, бу муҳим иш устида қаттиқ ишлаш фурсати етганини англай билмоқ зарур.\n- «Ишончим комилки, гўзаллик сирини кашф этиш насиб қилганда, табиатнинг иродасини англаш имкони туғилганда – ана шунда яшашдан мақсад ҳам тўла ойдинлашади, деган эди япон адиби, драматург ва файласуф Мусякодзи Санэасу. Сизнинг-чи, сизнинг ҳам бунга ишончингиз комилми?\n- Одам орзулари, мақсадлари билан тирик. Бир мақсадига етдими, иккинчиси томон интилади. Мақсадимга етдим, деган одам, балки ҳали унинг ярим йўлидадир. Асосий мақсадга етиш учун инсоннинг узун умри ҳам етишмай қолади. Ҳаёт – интилиш, ҳаёт – кураш. Инсон бир донагина гавҳар топайин дебон, дарё тубига шўнғийди, битта қимматбаҳо тош топайин деб, тоғ қазийди. Мен етмиш ёшга кирдим. Ҳозиргача ўттизга яқин китобим нашр этилди. Тожик, рус, ўзбек тилларида. Узоқ йиллар меҳнат қилиб, девон тайёрладим. Уни мухтасар девон, деб атадим. Айримлар мухтасар девон бўлмайди, дейишларига қарамасдан, фикримни исботлашга уриндим. Ахир унинг тўлиқ бўлиши учун яна қанча ғазал ёзишим керак. Агар бу китобларим, шеърларим билан одамларга яшашдан мақсадни ойдинлаштиришга заррача ёрдам бера олган бўлсам ҳам, ўзимни бахтиёр ҳис этаман.\n- Бағоят қизиқарли суҳбатингиз учун раҳмат! Сизни «Халқ овози» таҳририяти ва бу газетанинг минг-минглаб ўқувчилари номидан муборак етмиш ёшингиз билан чин дилдан қутлаймиз! Янги-янги шеър ва достонлар ёзиб, мухлисларингиз маънавий дунёсини ва жаҳон адабиётини бойитишингизга ишонамиз.\nСуҳбатдош Ўринбой УСМОН.\nБугун: 09-08-2020 01:08:16


17.09.2021 16:56 0 2216\nТожикистон пойтахти Душанбе шаҳрида 17 сентябрь куни Шанхай ҳамкорлик ташкилоти Давлат раҳбарлари кенгашининг юбилей мажлиси бўлиб ўтди. Бу ҳақда президент матбуот хизмати хабар берди.\n– Ўтган даврда ШҲТ халқаро сиёсатнинг муҳим субъектига айланди, нуфузли халқаро тузилмалар қаторида муносиб ўрин эгаллади. «Шанхай руҳи» тамойиллари асосида минтақавий шериклик мустаҳкамланиб бормоқда. Янги хатар ва таҳдидларга қарши курашиш борасидаги умумий салоҳият ортиб бормоқда, иқтисодий ва маданий-гуманитар ҳамкорлигимиз кенгаймоқда, – деди Шавкат Мирзиёев.\nБу борадаги саъй-ҳаракатларни бирлаштириш ва Афғонистондаги вазиятни сиёсий йўл билан ҳал этиш масалаларини кенг муҳокама қилиш мақсадида Президентимиз кузатувчи давлатлар ва мулоқот бўйича шерикларни жалб қилган ҳолда «ШҲТ – Афғонистон» форматида юқори даражадаги учрашувларни мунтазам ўтказиш таклифини билдирди. Биринчи шундай учрашувни Тошкентда ўтказиш мумкинлиги айтилди.\n— ШҲТ маконида инфратузилмавий тараққиёт бўйича узоқ муддатли дастурни биргаликда тайёрлаш ташаббусини илгари сурамиз. Унга энергетика, коммуникациялар, “яшил” тараққиёт соҳаларида трансчегаравий лойиҳаларни киритиш мумкин, – деди Шавкат Мирзиёев.\n— Биз “халқ дипломатияси”да биргаликда эришилган натижаларни ижобий баҳолаймиз, — дея сўзида давом этди Президентимиз. – Қўшма маданий, фан-таълим, спорт ва бошқа тадбирларни фаоллаштириш мақсадида “ШҲТ Эзгу ният элчиси” институтининг таъсис этилиши тарафдоримиз.\nШавкат Мирзиёев Тожикистон ШҲТ Давлат раҳбарлари кенгаши


Samsung бепул мобил фотография курси очди, қатнашчиларга Galaxy S20 ёки Note 20 беришади - Terabayt.Uz\nБаъзида смартфонсоз, камерасоз ва бошқа тур компаниялар суратга олиш сирлари бўйича курслар ташкил этиб туришади. Samsung Electronics ҳам Москва шаҳридаги White Photo School фотография мактаби билан ҳамкорликда «Смартфонда суратга оламиз» номли бепул курсни эълон қилди.\nЎҚИНГ: Кадр ортида: таниқли фотографдан онлайн машҳурлик сирлари (+видео)\nЯнги курсда иштирок этиш учун Россиядаги хоҳловчилар ушбу ҳавола орқали унинг лойиҳасида ариза беришлари мумкин, бунда фотографлик тажрибаси бўлиши талаб этилмайди. Курс қатнашчиларига White Photo School ўқитувчиси, профессионал fashion&celebrity фотограф София Карайванская мураббийлик қилади.\nТаълим давомида талабаларга Galaxy Note 20 ҳамда Galaxy S20 флагманлари буткул бепул бериб турилади. Иштирокчилар улар ёрдамида мобил сураткашликнинг барча сир-асрорларини ўзлаштиришлари ҳамда смартфон камерасининг имкониятларини синаб кўришлари мумкин бўлади.\nТингловчиларга смартфон камераси орқали профессионал сифатли фото ва видео суратга олиш босқичлари ҳақида базавий билимлар берилади. Дастур доирасида 7 та онлайн семинар, лойиҳанинг бош экспертлари билан бирга 2 та воркшопда иштирок этиш мумкин. Шунингдек, мобил фотография танловига ўз ишларини тақдим этиб, ғолиб бўлган тақдирда Samsung флагманини ютиб олиш имкони ҳам бор!\nЎҚИНГ: Профессионал тасвирлар яратамиз!\nҚатнашчилар курснинг назарий қисмини мустақил тарзда – онлайн усулда ўзлаштиришди. Кейин эса модераторлар билан биргаликдаги жонли машғулотларда ўз билимларини амалда синаб кўришади. White Photo School экспертларидан маслаҳат ва кўмак олишади, ўзларининг фото ва видеоларини улар билан муҳокама қилишади.\nКурсда жойлар сони чекланган, шу боисдан, хоҳловчилар мана бу ҳавола орқали ариза беришга шошилишлари лозим.\nДарвоқе, биз замонавий смартфонларда сурат олиш технологияси, телефонда ажабтовур, таассуротли сурат олишнинг оддий усуллари, Xiaomi смартфонларида сифатли суратга олиш учун камерани созлаш, шунингдек, яхши селфи тушириш сирлари ҳақида ҳам йўриқнома-мақолалар эълон қилганмиз.\nЎҚИНГ: Android’да суратни қайта ишловчи энг зўр иловалар\n#Samsung #Samsung Electronics #Android смартфон #камера #смартфон камераси #смартфонда суратга олиш #суратга олиш #фотограф #фотография


АҚШ генерали Тод Уолтерс НАТО кучлари қўмондони этиб тайинланди\n06 май 2021, Тошкент вақти: 21:22\nТод Уолтерс ҳозиргача АҚШнинг Европадаги қўшинлари бош қўмондони бўлиб ишлаган.\nАҚШ генерали Тод Уолтерс 3 май куни НАТО кучларининг янги олий қўмондони этиб тайинланди.\nНАТО ҳарбий кучларининг Монс шаҳридаги бош қароргоҳида НАТО Бош котиби Йенс Столтенберг альянс бош қўмондони лавозими дунëдаги энг қийин ва масъулиятли иш эканини таъкидлади.\n- Бошқарув эстафетасини генерал Уолтерсга топшириш пайти келди. Тод¸ ҳаво кучлари учувчиси сифатида Ироқ ва Афғонистонда жанг қилдингиз. Сизнинг раҳбарлик¸ профессионал малака ва ҳавода кўрсатган жасоратингиз ердаги карьерангизнинг ажралмас қисмидир¸ деди НАТО Бош котиби 3 май кунги маросимда.\nАҚШ армияси генерали Curtis Scaparrotti ўрнини эгаллаган Уолтерс айни пайтда АҚШнинг Европадаги қўшинлари бош қўмондони лавозимини ҳам сақлаб қолади.\nНАТОда шаклланган анъанага мувофиқ¸ ҳарбий иттифоқ Бош котиблигига европалик¸ бош қўмондонликка эса¸ америкаликлар тайинланади.


2015 йилда Ўзбекистонда қишлоқ хўжалиги маҳсулотлари етиштириш ҳажми 42,28 трлн сўмни ташкил этди\n2015 йилда Ўзбекистонда қишлоқ хўжалиги маҳсулотлари етиштириш ҳажми 42,28 трлн сўмни ташкил этди. Бу 2014 йил билан таққослаганда, 6,8 фоизга кўпдир, дейилади Давлат статистика қўмитаси берган баёнотда.\nҚўмита маълумотларига кўра, Ўзбекистон 2015 йилда 25,085 трлн сўмлик деҳқончилик (+6,7 фоиз) 17,195 трлн сўмлик (+6,8 фоиз) чорвачилик маҳсулотлари етиштирган.\nҚишлоқ хўжалиги маҳсулотлари ишлаб чиқаришда деҳқон ва шахсий томорқа хўжаликлари улуши 65,4 фоиз (2014 йилда – 65,1 фоиз), фермер хўжаликлари – 32,6 фоиз (32,9 фоиз), дехқончилик фаолияти билан шуғулланувчи фирмалар улуши – 2,0 фоиз (2,0 фоиз)ни ташкил этган, деб хабар беради uzdaily.uz\nУмуман олганда, қишлоқ хўжалиги маҳсулотларида деҳқончилик ҳиссаси 59,3 фоиз (2014 йили – 59,0 фоиз)ни ташкил этган. Ўтган йили жами 3695,1 минг гектар ерга экин экилган.\nШундан, бошоқли дон маҳсулотлари – 1671,6 минг га (+1 фоиз), пахта майдони 1298,0 минг га (-0,2 фоиз)ни ташкил этган.\n2015 йилда картошка-0,4 фоиз, сабзавотлар–1,1 фоиз, полиз маҳсулотлари -0,9 фоиз, ем-хашак 0,5 фоиз кўпроқ майдонда етиштирилган.\nҚишлоқ хўжалигида чорвачилик улуши 2014 йилдагига нисбатан бирмунча камайган- 40,7 фоиз (2014 йили – 41,0 фоиз).\nШунга қарамай, барча чорвачилик хўжаликларида ҳайвонлар сони 642,6 минг бош (5,8 фоиз)га ошган. Жумладан, қорамоллар – 88,4 минг бош (2,2 фоиз), қўй ва эчкилар–648,7 минг бош (3,5 фоиз), парранда сони 4875,5 минг (8,7 фоиз)га кўпайган.\n2015 йил январь-декабрь ойларида 2033,5 минг тонна тирик вазнда гўшт (6,7 фоизга кўп), 9028,2 минг тонна сут (7,1 фоиз), 5526,0 млн дона тухум (11,6 фоиз), 36,0 минг тонна жун (4,8 фоиз) етиштирилган.\nҲисобот йилида, фермер хўжаликлари ишлаб чиқарган маҳсулотлар 13,801 трлн сўмни ташкил этган. Улар, 2014 йилги кўрсаткичга нисбатан 4,3 фоизга ўсишга эришган.\nФермер хўжаликларининг қишлоқ хўжаликлари маҳсулотидаги умумий ҳиссаси эса 32,6 фоизни ташкил этган.


Танқидни қандай қаршилайсиз?\n- Апр 04, 2019\nРизқ берувчи Холиқ яккаю ягона Аллоҳ таолони ақлсиз тентаклар сўкиб ҳақорат қилишади-ю, сиз ва биз каби осий бандаларни нечук айблашмасин?! Сиз ҳаётингиз давомида шундай аёвсиз курашларга дуч келасиз, уларни таъна-маломат қилганингиздан фойда йўқ. Сиз қанчалар мева бериб, бунёд этиб, таъсирингизни ўтказиб, гуллаб-яшнаган сарингиз, атайин сизни хўрлаб, синдиришни қасд қилувчилар чиқаверади. Сиз то чуқур қазиб ерга кирмагунингизча ёки осмонга шоти қўйиб чиқиб кетмагунингизча ундайлар ҳеч қачон сиз ҳақингизда жим турмайди. Доим улар орасидамисиз, демак, ҳали ёмонлик қилишларини, кўзингиздан ёшлар оқизишларини ва устингизга ахлатлар ағдаришларини кутиб яшанг.\nЕрда ўтирган киши ҳеч қачон қуламайди. Одамлар ўлик итни ҳеч ҳам тепмайди. Лекин улардан салоҳият, илм, одоб ёки мол-дунё бобида устун турибсизми, сизга ғазабларини сочишади. Сиз Аллоҳ бераётган ана шундай неъматларни тарк қилиб, барча мақтовга лойиқ хусусиятлардан халос бўлмас ёки ҳеч нарса тушунмайдиган аҳмоқ, синган, эзилган кимсага айланмас экансиз, улар наздида тавбаси йўқ гуноҳкор бўлиб қолаверасиз. Уларнинг хоҳиши бундан бошқача эмас. Демак, одамларнинг танқидига, маломатига қарши Уҳуд тоғи каби мустаҳкам, ҳарсанг тош каби қаттиқ бўлинг. Тош мустаҳкам бўлгани учун ҳам устига ёққан дўллар парчаланиб кетади.\nБордию одамларнинг сўзларига қулоқ тутиб таъсирланадиган бўлсангиз, уларнинг "қимматбаҳо" орзуларини ҳаётингизни барбод этиш эвазига юзага чиқарасиз. Сиз улардан чиройли юз ўгиринг, қилаётган макрларидан ҳам сиқилманг, аҳмоқона танқидлари сиз учун яхшигина таржимаи ҳол бўлсин. Чунки ҳаётидаги вазнингиз, ўрнингиз даражасида таъна-дашномларга қоласиз.\nАлбатта, сиз ўша маломатчиларнинг оғзини ёпиб тилини боғлаб қўя олмайсиз. Лекин уларнинг танқидларини жим туриш эътиборсизлик ва совуққонлик билан кўмиб ташланг, гап-сўзларини "...Шу аччиқларингиз билан ўлиб кетинг!.." деб тарк қилинг.\nДемак, фазилатларингизни кўпайтиришингиз, яхши тарбиянгиз, хатоларини тўғрилашингиз билан уларнинг тилини кеса оласиз. Агар сиз ўзингизни барча бирдай қабул этишини, ҳамма суйишини, айбсиз бўлишини хоҳласангиз, эҳтимолдан йироқ нарсани талаб қилиб, ушалмас орзуларга берилибсиз.\n791 марта ўқилди\nДругие материалы в этой категории: « Қўрқув билан шодланувчилар...\tАгар эртага ўлишимизни билганимизда »\nҚИБЛАНИ ҚАНДАЙ АНИҚЛАНАДИ?\nНишонга урилган гаплар: “Аллоҳ сен учун ёзиб қўйган нарса ҳеч қачон бошқа одамга кетиб қолмайди!”\nМасжид одобини Имом Бухорий ҳазратларидан ўрганайлик\nАгар гуноҳини билишганида…\nЭр-хотин муносабатини кучайтириш учун 10 та восита


Қозоғистоннинг Ўзбекистондаги янги элчиси ишонч ёрлиқларини топширди\n20:28 / 07.04.2016\n2016 йилнинг 7 апрель куни Ўзбекистон Республикаси ташқи ишлар вазири Абдулазиз Комилов Қозоғистон Республикасининг янги тайинланган фавқулодда ва мухтор элчиси Ерик Утембаевни қабул қилди. Бу ҳақда Ўзбекистон ТИВ сайти хабар берган.\nЭлчи ишонч ёрлиғининг нусхасини топширди.\nСуҳбат давомида икки томонлама ҳамкорликнинг ҳозирги ҳолати ва истиқболли йўналишлари муҳокама қилинди. Давлатлараро алоқаларнинг барча соҳаларидаги босқичма-босқич ва изчил ривожланиши Ўзбекистон-Қозоғистон олий даражадаги мунтазам мулоқотига асосланиши таъкидланди.\nҚозоғистон Ўзбекистоннинг муҳим иқтисодий ҳамкорларидан биридир. 2015 йил якунларига кўра, ўзаро савдо айланмаси 3 млрд АҚШ долларидан ошганлигини кўрсатди. Томонлар транспорт, коммуникация ва транзит соҳасида яқиндан ҳамкорлик қилишади.\nЎзбекистон ва Қозоғистон халқларининг руҳий яқинлиги ва кўп асрлик тарихига асосланган маданий-гуманитар соҳадаги ҳамкорлик масалалари икки томон кун тартибида муҳим ўрин тутади.\nШунингдек, учрашувда бўлажак икки томонлама сиёсий учрашувларнинг амалий жиҳатлари кўриб чиқилди.\nҚозоғистон Ўзбекистонга янги элчи тайинлади


Уй-жойлар арзон бўлиши керак. Ўзбекистон Президенти 1м2 4 миллион сўмдан юқори бўлмаслиги кераклигини айтди\n03 Mart 19:30 / Published in Сиёсат\nПрезидент уй-жойларнинг чекланган нархларини айтиб ўтди\nЎзбекистон Президенти аҳолининг уй-жойга бўлган эҳтиёжини қондириш учун йилига 150 мингтагача уй қуриш зарурлигини эълон қилди.\nПрезидентнинг таъкидлашича, уй-жойлар билан таъминлаш масаласида танлов ҳуқуқини кенгайтирадиган уй-жойлар қуриш тўғрисидаги фармон лойиҳаси тайёрланди. «Ҳозирга қадар бизда қурилишда» танлов «сўзи бўлмаган», — деди у.\n2021 йилда 54 минг оилани уй-жой билан таъминлаш режалаштирилган. Хусусан, давлат ипотека дастури доирасида 45 минг оилага уй-жой қурилади, бу ўтган йилгига нисбатан 2 баравар кўпдир.\n“Энг катта муаммо — бу уйларнинг адолатли нархлари. Тўғри, одамлар ҳозирги нархлардан норози, ҳокимлар бу масалага чуқур кириб бормайдилар”, — деди давлат раҳбари.\nШавкат Мирзиёев вилоятлар ва туманлар ҳокимлари уйларнинг 1 квадрат метри 4 миллион сўмдан ошмаслиги учун барча чораларни кўриши кераклигини таъкидлади.\n“Бугунги кунда темир-бетон ишлари қурилиш нархининг 32% ни, пардозлаш ишлари — 28% ни, ободонлаштириш ишлари — 8% ни, электротехника ишлари — 5% ни ташкил этади. Масалан, қайси ҳоким бетон ишлаб чиқаришни ўрнатишда арзон ва сифатли бетон билан қурилишни таъминлаш, маҳаллий базалт изоляция ва газбетон блоклар ишлаб чиқариш орқали таннархини пасайтириш ҳақида ўйлайди?” — деди давлат раҳбари.\nПрезидент барча вилоят, туман ва шаҳар ҳокимларига қурувчилар, қурилиш материаллари ишлаб чиқарувчилари ва банклар билан биргаликда икки ҳафта ичида «аниқ харажатлар сметасини» ишлаб чиқишни топширди.\nДавлат статистика қўмитаси маълумотларига кўра, 2020 йилда мамлакатда 61,3 минг турар-жой бинолари (12,7 миллион квадрат метр) фойдаланишга топширилган. Асосий қисми (90,3%) хусусий уйлардир. Намунавий лойиҳалар бўйича уйлар 4,8% ни ташкил этди, яна 4,9% юридик шахслар томонидан қурилди.\nTagged under: АРЗОН, КВАРТИРА, НАРХ, ПРЕЗИДЕНТ, РАҲБАР, таннарх\nЎзбекистон Япониядан EXPO-2025 кўргазмасига таклифнома олди


Шавкат Мирзиёев Сардоба фожиасидан жабрланганлар учун қурилган уйларни бориб кўрди - Zamin.uz\nШавкат Мирзиёев Сардоба фожиасидан жабрланганлар учун қурилган уйларни бориб кўрди\nШавкат Мирзиёев Сардоба сув омбори тўғони ёрилганидан буён ўтган даврда амалга оширилган бунёдкорлик ишлари билан танишиш мақсадида 13 октябрь куни Сирдарё вилоятига борди. Бу ҳақда Президент матбуот хизмати хабар берди.\nХабарда айтилишича, Сардоба сув омбори тўғонининг ёрилиши оқибатида 2 минг 211 та хонадон яроқсиз ва 2 минг 499 таси таъмирталаб ҳолатга келиб қолган эди. Шу мақсадда учта ҳудуд танланиб, 50 гектар майдонда 86 та 5 қаватли уй-жой барпо этилди. Хусусан, Сардоба тумани «Дўстлик» маҳалласида 37 та, Мирзаобод тумани «Ҳақиқат» маҳалласида 40 та ҳамда «Навбаҳор» маҳалласида 9 та уй-жой қурилди. Умумий ҳисобда 2 640 хонадон фойдаланишга топширилди.\nПрезидент бунёдкорлик ишлари билан танишиш мақсадида дастлаб Мирзаобод туманидаги «Янги Ўзбекистон» деб қайта номланган «Ҳақиқат» маҳалласига ташриф буюрди.\n«‘Янги Ўзбекистон’ дейилганида ҳам маъно бор. Агар халқимизга маъқул бўлса, бундай уйларни бошқа ҳудудларда, аҳоли зич шаҳарларда ҳам қурамиз. Ҳар бир мавзе ёнида иш ўринлари ҳам ташкил этамиз. Умуман олганда, қуриш ва яшаш маданиятимиз ўзгариши керак», — деб қайд этган Президент.\nХабарда айтилишича, янги мавзеда маҳалла гузари, дўкон, кутубхона, болалар майдончалари барпо этилган. Уйларга хизмат кўрсатувчи сервис компанияси ташкил қилинган. Турар жойларни эксплуатация қилиш тизимини самарали йўлга қўйиш бўйича кўрсатмалар берилди.\n6-10-2020, 14:30, Жамият


Жимо пайти юқадиган касалликлардан қандай сақланиш мумкин? — Minbar\nЖимо пайти юқадиган касалликлардан қандай сақланиш мумкин?\n9 ta kartochka 3 apr 17:32 7 daqiqada o'qiysiz\n1. Нима бўлди, тинчликми?\n2. Қандай касалликлар жинсий йўл билан юқади?\n3. Жинсий йўл билан юқадиган касалликларнинг қандай белгилари бор?\n4. Буларнинг ҳаммасидан қандай ҳимояланиш мумкин?\n5. Унитазга ўтирганда вирус юқтириш мумкинми?\n6. Бундай касалликларга қарши текширувлардан мунтазам ўтиб туришим керакми?\n7. Қандай текширилади?\n8. Мен соғлиғини билмайдиган одам билан жимо қилдим. Энди нима қилай?\n9. Менда инфекция топилди. Энди нима бўлади?\n1Нима бўлди, тинчликми?\nМаълумотларга қараганда, Ўзбекистонда ҳар куни деярли икки киши бачадон бўйни саратонидан вафот этмоқда. Ушбу касалликни одам папилломаси вируси келтириб чиқаради.\nШунингдек, ҳаттоки Африкада ОИВ/ОИТСдан касалланиш камаяётган бир пайтда, Марказий Осиёда бу иллатга мубтало бўлганлар сони ўсаётгани одамни хавотирга солади.\nДемак, ҳозир жинсий йўл билан юқадиган шу каби инфекциялар мавзусида гаплашишнинг айни вақти. Minbar эътиборингизга Медузада шу мавзуда чиққан мақолани жузъий таҳрир билан тақдим этади.\n2Қандай касалликлар жинсий йўл билан юқади?\nҲар хил. 30 дан ортиқ касаллик жинсий йўл билан юқади.\nЭнг кенг тарқалганлари: хламидиоз, захм, трихомониаз, сўзак, генитал герпес, одам папилломаси вируси (ОПВ), одам иммунтанқислиги вируси (ОИВ), B гепатити ва Mycoplasma genitalium бактерияси келтириб чиқарувчи инфекция.\nШунингдек Ўзбекистонда жинсий йўл билан юқади деб баъзи касалликларни ҳам текширтиришади, аслида эса улар на касаллик ҳисобланади, на жинсий йўл билан юқади. Булар уреаплазмоз, гарднереллёз, микоплазмоз. Лекин уреаплазма, гарднерелла ва микоплазма хоминис – шартли патоген бактериялардир, улар бир марта ҳам жимо қилмаган соғлом аёлларнинг қинида ҳам учраши мумкин.\n3Жинсий йўл билан юқадиган касалликларнинг қандай белгилари бор?\nАёлларда бир хил белгилар кузатилади: қиндан, сийдик йўлидан кўп ажралма келиши, қорин остидаги оғриқ, сийгандаги оғриқ. Эркакларда эса – олатдан ажралма келиши, ёрғоқдаги оғриқ, сийгандаги оғриқ. Аммо кўпинча бундай касалликлар ҳеч қандай белги бермайди.\nОИВ инфекцияси дастлаб оддий гриппга ўхшайди: иситма, ҳолсизлик, томоқ оғриши, бош оғриши кузатилади. Лимфа тугунларининг яллиғланиши, ичкетар, ориқлаб кетиш каби жиддийроқ аломатлар бир неча йилдан кейин юзага чиқади. Герпесда аввалига оғриқ ва қичиқ, кейин эса жинсий аъзоларда пуфакча ва яралар пайдо бўлади.\nЖинсий аъзодаги оғриқсиз яралар захмнинг белгиси бўлиши мумкин. ОПВ юққанда жинсий аъзоларда сўгал чиқиши мумкин. Гепатитда унга хос бўлмаган ҳолсизлик, кўнгил айниши, қорин оғриши, иштаҳасизлик, иситма, сийдикнинг хиралашиши, мушакларнинг оғриши каби аломатлар кузатилади.\n4Буларнинг ҳаммасидан қандай ҳимояланиш мумкин?\nБу борада ҳали презервативдан яхши нарса ўйлаб топилгани йўқ. Презервативлар эркакларга ва аёлларга мўлжалланган, латекс ва полиуретандан қилинган бўлади – ҳаммаси инфекциялардан сақлайди. Эркаклар презервативини суртма билан ишлатган маъқул: шунда йиртилиб кетмайди. Лекин латексдан қилинган презервативни мойли суртма билан ишлатиб бўлмайди, акс ҳолда йиртилиб кетиши мумкин.\nТаъкидлаш жоизки, тўғри фойдаланилса презервативлар яхши нарса, аммо юз фоиз ҳимоя қилмайди.\nШунингдек одам папилломаси вируси (қизларга 26 ёшгача, йигитларга 21 ёшгача эмлаш тавсия этилади) ва B гепатити эмламалари бор. Хатна эркакларда ОИВга чалиниш хавфини 50 фоиз камайтиради.\nСпермицидлар (қинга киритиладиган ва сперматозоидларни заифлаштирадиган моддалар) жинсий йўл билан юқадиган касалликлардан ҳимоя қилмайди, фақат исталмаган ҳомиладорликдан сақлайди, шунда ҳам тўлиқ эмас. Бунинг устига улар ОИВга чалиниш хавфини оширади.\n5Унитазга ўтирганда вирус юқтириш мумкинми?\nЙўқ, Америкадаги Касалликларни назорат ва профилактика қилиш марказларининг ёзишича, бунинг эҳтимоли ниҳоятда кам. Бактериялар, вируслар, қов бити инсон танасидан бошқа жойда узоқ яшай олмайди. Бундан ташқари касаллик юқиши учун унитаздан жинсий аъзоларга касаллик қўзғатиш учун етарлича кўп патогенлар ўтиши керак.\n6Бундай касалликларга қарши текширувлардан мунтазам ўтиб туришим керакми?\nБу сизнинг ёшингиз ва турмуш тарзингизга боғлиқ. Умумий тавсиялар:\nжинсий фаол бўлган 25 ёшдан кичик аёллар ҳар йили хламидиоз ва сўзакка қарши текширувдан ўтиб туриши лозим;\n15 ёшдан 65 ёшгача ҳеч бўлмаса бир марта ОИВга қарши текширувдан ўтиши керак.\nАгар ҳар қандай ёшдаги аёлда хатар омили мавжуд бўлса, у захм, трихомониаз ва B гепатитига қарши текширувдан ўтгани маъқул. Аёлда хатар омили сақланиб қоладиган бўлса 25 ёшдан кейин ҳам хламидиоз ва сўзакка қарши текширтирилади. Асосий хатар омиллари:\nянги жинсий шерик;\nшерикнинг яна ким биландир жимо қилиши;\nилгари жинсий йўл билан юқадиган касалликларга чалинганлик;\nпул ёки наркотик моддалар эвазига жимо қилиш.\nЭркакларда охирги икки йилда захм, хламидиоз ёки жинсий йўл билан юқадиган бошқа ҳар қандай касаллик аниқланган бўлса, ушбу касалликларга қарши текширувдан ўтиш тавсия қилинади.\nКимлар хатар гуруҳига кирса B ва C гепатитлари бўйича текширувдан ўтиши керак: хатар омилларига стандарт хавфлардан ташқари наркотик моддаларни томирга юбориш, бурун орқали истеъмол қилиш, шунингдек сертификати йўқ мутахассисларга тату қилдириш ҳам киради.\nАгар инсон сақланиш воситаларидан фойдаланмаган ҳолда жимо қилган бўлса ва шеригида жинсий йўл билан юқадиган касаллик бор-йўқлигини билмаса, ўзини теширтириши мумкин. Бунда текшириладиган касалликлар – сўзак, хламидиоз, захм, ОИВ, трихомониаз (аёллар учун), 2-типдаги герпес ва Mycoplasma genitalium келтириб чиқарадиган инфекция.\nАлбатта, буни шифокор ҳал қилади, лекин кўпинча Ўзбекистондаги шифокорлар нотўғри методларни танлашади. Аслида аёллар Mycoplasma genitalium келтириб чиқарадиган касалликлар, сўзак, хламидиоз, трихомониаз (бу ҳолатда сийдик ҳам топшириш мумкин) таҳлилларига полимер занжир реакцияси (ПЗР) ёрдамида текшириш учун биргина суртманинг ўзини тоширишлари етарли.\nСуртма олиш учун гинекологга бориш шарт эмас: баъзи лабораторияларда мустақил анализ топшириш учун зарур нарсалар бўлади.\nҚон таҳлили ёрдамида ОИВ (ОИВ антижисмлари ва ОИВ антигенлари), захм, B гепатити (HBsAg, HBsAb, HBcAb), C гепатитига (C гепатити вируси антижисми) чалинган-чалинмаганликни аниқлаш мумкин.\nЭркаклар сўзак ва хламидиозга чалинган-чалинмаганликни ПЗР ёрдамида аниқлаш учун сийдик топширишлари мумкин.\n8Мен соғлиғини билмайдиган одам билан жимо қилдим. Энди нима қилай?\nАввал B гепатитига қарши эмланишингиз мумкин. Бу ишни жимодан кейин 24 соат ичида қилганингиз маъқул, лекин бир ҳафта мобайнида қилсангиз ҳам фойдаси бўлиши керак. АҚШда зўрланганларга сўзак, трихомониаз ва хламидиозга чалинмаслиги учун антибиотиклар, ОИВнинг олдини олувчи препаратлар берилиши мумкин. Лекин бу дориларнинг ҳар хил қўшимча таъсири бор, шундай экан, бу дориларни истеъмол қилиш керакми-йўқми – бу ҳам масала. Жинсий йўл билан юқадиган касалликлардан босим билан сув ёки суюқ дори пуркаб ювиш орқали ҳимояланиб бўлмайди: тадқиқотларнинг кўрсатишича, бундай қилиш ҳатто инфекция ривожланиши хавфини оширар экан.\nҲимояланмаган жимодан кейин дарҳол анализ топширишга шошилишдан фойда йўқ: 1-2 ҳафтадан кейин трихомониаз, хламидиоз ва сўзак, 1-1,5 ёки 3 ойдан сўнг захм ва ОИВ, ярим йилдан кейин эса яна ОИВ юққан-юқмаганини текширтириш мумкин.\n9Менда инфекция топилди. Энди нима бўлади?\nДаволанмаган инфекция (хламидиоз, сўзак, трихомониаз, захм) бепуштликка олиб келиши мумкин. Бу касалликларни даволаш жуда осон, биргина препарат (антибиотик ёки антибактериал дори) билан даво топса бўлади.\nОдатда даволанишга кўпи билан бир ҳафта кетади, лекин кўпинча препаратни бир марта қабул қилишнинг ўзи етарли бўлади. Ҳеч қандай томизғи, қиздириш, иммуностимулятор, лактобактерияли шамдорилар, фитопрепаратлар керак эмас, уларнинг самараси исботланмаган.\nАнтиретровирус терапиясисиз ОИВ хасталиги ОИТС ва ўлимга олиб келади. Гепатит жигар циррози ва саратонига сабаб бўлади. B гепатитини даволаш учун интерферонлар ва вирусга қарши қиммат препаратлар бор. Даволаниш оғир ва буни ҳамманинг ҳам чўнтаги кўтаравермайди, шу боис беморларга махсус сабоқлар қўл келиши мумкин. Валацикловир ва шунга ўхшаш бошқа воситалар герпесни камайтириши мумкин, аммо уни буткул даволаб бўлмайди. Ҳозирча ОПВдан халос қилувчи дорилар мавжуд эмас.\nЯна шуни унутмаслик керакки, агар сизда қандайдир касаллик аниқланса, шеригингиз ҳам соғлиғини текширтириши шарт.\nOITS OIV Jinsiy yo‘l bilan yuqadigan kasalliklar OPV\nJSST: «Har kuni dunyo bo‘ylab bir million kishi tanosil kasalliklariga chalinmoqda»\n7 iyn 11:49 2 daqiqada o'qiysiz\nTarixda OITSdan ikkinchi odam sog‘ayib ketdi\n5 mar 15:53 1 daqiqada o'qiysiz


Аҳолига 15 миллиард сўмни хайрия қилган андижонлик тадбиркор\nЮртимизда эпидемия сабаб эълон қилинган карантин натижасида кўплаб ишлаб чиқариш, қурилиш, хизмат кўрсатиш ва савдо нуқталари тўхтаб қолган эди. Шу вақт мобайнида аҳоли орасида айрим ижтимоий маиший муаммоларга дуч келганлар сони ҳам ортгани ҳақиқат.\nХайриятки, ҳукуматимизнинг ўз ўрнида амалга оширган саъй-ҳаракатлари билан ўта оғир кунларни аста секин енгиб, ёруғлик сари чиқиб бормоқдамиз.\nАйниқса, шу вақт оралиғида “Саховат ва кўмак” хайрия ташаббуси орқали кўплаб юртдошларимизга саховатпеша ҳамюртларимиз томонидан моддий-маънавий ёрдам кўрсатилди.\nАна шундай саховатпеша тадбиркорлардан бири, “Миллий тикланиш” партияси бошланғич ташкилоти аъзоларидан иборат “Grand Pharm Trade” МЧЖ Бош директори Азизхўжа Аббосхўжаев республикамиз бўйлаб 5000 оилани МЧЖ қарамоғига олди.\nУшбу ҳафтадан бошлаб МЧЖ ташаббуси билан Маҳалла ва оилани қўллаб-қувватлаш вазирлигининг ҳудудлардаги бошқарма ва бўлимлари томонидан тақдим этилган рўйхат асосида кам таъминланган ва ижтимоий ҳимояга муҳтож оилаларга тижорат банкларининг пластик карталари тарқатила бошлади.\n“Миллий тикланиш” партияси Андижон вилоят Кенгаши депутати Қахрамон Отахоновнинг таъкидлашича кам таъминланган 5000 оилага МЧЖ томонидан ҳар ойда 1 млн. сўмдан, жами 3 ой муддатда 3 млн. сўм моддий ёрдам уларнинг номига очилган банк пластик карталарига ҳар ой бошида тушириб берилади. “Саховат ва кўмак” умуммиллий ҳаракати доирасида эҳтиёжманд оилаларга жами 15 миллиард сўм миқдоридаги маблағлар ажратилган.\nАндижон вилоятининг ўзида 900 га яқин оила рўйхатга киритилган бўлиб, шу кунгача Андижон вилоятидаги 500 та оилага банк пластик карталари етказиб берилди.\nҲақиқатдан ҳам эҳтиёжманд, муҳтож оилаларни қўллаб-қувватлашнинг янги босқичини бошлаш бугуннинг талабига айланган. Халқимизнинг, сабр-матонати, давлатимизнинг инсонпарвар сиёсати ҳамда саховатли тадбиркорларимизнинг кўмаги билан, жипсликда бир мушт бўлиб, синовли кунларни енгиб ўтмоқдамиз.


28 ßíâàðü 2017 18:11 3578\nЎзбекистон Ёзувчилар уюшмаси раиси Муҳаммад Али диққатига: “Шарқ юлдузи” журналининг бош муҳаррири Сирожиддин Рауфнинг масъулиятсизлиги ёки Ўзбекистонда бадиий бўш ва тили қашшоқ асарлар қаёқдан пайдо бўлмоқда?\nТаниқли ёзувчи Нодир Норматовга очиқ хат\nҲурматли дўстим Нодиржон!\nБундан қарийб ўттиз беш-қирқ йиллар аввал устоз Шукур Холмирзаев, истеъдодли шоир Усмон Азим ва мен туғилган туман – Шерободдан етишиб чиққан адиб – сиз билан учовимиз Тошкентнинг Инқилоб хиёбонидаги ошхонада алламаҳалгача мароқли суҳбат қурганимизни эсладим. Кечаси ярим тундан сўнг адашиб, ўзингизнинг уйингизни излаган шодон кунларимиз ёдимга тушди. Ўша йилларда устоз М. Қўшжоновнинг буйруғига асосан тил ва адабиёт институтининг Ҳомил Ёқубов мудирлик қилган ўзбек адабиёти секторида илмий тадқиқотчи эдим, адабиёт хусусидаги гурунгларимиз то тонггача чўзилганлиги бежиз эмас. Шу сабабли «дўстим» деган иборани қўллашга журъат этдим.\nНегаки, ижодингизга хайрихоҳ сифатида «Бир куни чумоли бўлиб…» ҳикоянгиз таҳлилига бағишланган «Нотекис йўллар машаққати» сарлавҳали адабий-танқидий мақолам «Ўзбекистон адабиёти ва санъати» газетасининг 1990 йил 21 сентябрь сонида М. Саъдийнинг кўмаги билан ярим саҳифа бўлиб босилиб чиққан эди. Бундан ташқари яна тўрт-бешта китобимда асарларингизни таҳлил қилиб, ижобий фикрлар билдирдим, мухлис эканлигимни изҳор этдим. Буни таъкидлашдан муддао сиздек талантли ёзувчи – тумандошимизнинг ижодига узоқ йиллардан бери бефарқ бўлмаганлигимни эслатиш эди.\nШу йил арафасида эса… Шоир С. Рауф бош муҳаррирлик қилаётган «Шарқ юлдузи» журналининг 2016 йилги 6-7-сонларида босилган «Зулайҳо дарахти» романингизни икки марта ўқиб чиқдим.\nАсарда аввало романга хос тафаккур етишмайди. Ақалли бир қиссага жо бўлгулик материал зўрлаб «семиртирилган».\nРоманда тасвир ўрнига воқеа-ҳодисаларни қуруқ баён қилиш устувор: «Шундан сўнг бир неча марта ўзини осмоқчи бўлган, аммо, доим айни шундай ҳолга тушган пайтлари Интизор ёнида пайдо бўлиб, унга халақит берган. Кеча ўзини осган бўлса-да унга тайёргарлик бир кун аввал қилинган, арқон билан стулни тут яқинига келтириб қўйган эди. Стул қадимий, уни қачонлардир Самарқанддаги бир колхоз раиси отасидан бурама шохли катта қўчқор сотиб олганида, миннатдорчилик тариқасида совға деб бериб юборган. Зил-замбил бу стулнинг мовутлари йиртилган, ҳеч ким ўтирмайдиган бўлиб қолган эди. Сатил эса онасидан ёдгор, у бир пайтлар мана шу идишда сигир соғиб юрар эди. Сатил тешилгач, узумқўриқ учун даранглатиладиган матоҳга айланган. Албатта, ўзини осиш учун Зулфиқор уларни атайлаб танлаган эмас, бу бир тасодиф, чунки ўша пайт бошқа нарса кўзига кўринмаган» (21-бет).\n«Зулайҳо дарахти» романида фақат ахборот тарзидаги, зерикарли, бадиийликдан йироқ маълумотларни келтириш ўқувчининг энсасини қотирмасмикин?\n«Йиллар ўтиб, Чағиртепада олмазор боғча гулга кирди. Ҳатто баҳорнинг авжида ҳам унча-мунчага кўкламайдиган тепанинг тошлоғу қизғиш, куйган тупроғи юзаси ҳам бу гал жонланди. Янгибой келтириб ташлаган бўз тупроқ туфайлими ё гуллаётган ана шу ёш дарахтлардан гўё изза бўлганиданми, балки намгарчиликнинг зўриданми, шамол учириб келган ёввойи ўтларнинг уруғлари ниш урди, боғчанинг атрофи бир қадар талхақ, жингиртоб янтоқ, қоратикан, жинжак, мол оғзига яйраб оладигапн серсув, тугунча баргли ғармалар билан қопланди. Зулфиқорнинг хавотири ана шу гиёҳлар кўкарувидан эди. У қурғоқчилик келишидан ҳам қўрққани йўқ, ўтган ёз саратонларида ҳам ҳар бир дарахт илдизига елимшиша, яъни баклашканинг учини игнадек тешиб, намлатиб суғориб келди, экканларининг бари бир-иккита эчки еганини ҳисобга олмаса, кўкариб бўй чўзди». (88-бет.)\nБундай мисолларни яна кўплаб келтириш мумкин. Умумий гаплар ўқувчига завқ бағишлайдими ёки қаҳрамонлар характерини очишга, образ моҳиятини ойдинлаштиришга хизмат қиладими? «Менинг бошимни ғовлатиб ташлаган бошқа муаммо пайдо бўлди. Бунга у киши Афғондан олиб келган олма уруғлари сабаб эди. Уларнинг номи Зулайҳо олмалари, Зулайҳо нави эмиш. Уларни кўкартириш, парвариш қилиш менга унча ташвиш туғдиргани йўқ, мени ўйлантирган нарса – мен бундай олма навини сира эшитмаганман. Зулфиқор ака эҳтимол Афғонистонда бирорта қизни яхши кўриб, шунинг номини қўйгандир деб ўйладим. Бу гапни ўзидан минг марта сўрашга аҳд қилиб, минг марта фикримдан қайтганман. Ўзи айтмаса, сўрамайман деб ўйладим. У киши эса чурқ этмайди. «Шундай олма нави бор», дейди, тамом.\nМен шундай бўлса ҳам Саломатбибининг айтганини қилиб, озор бермасликка, аксинча, ўша олма дарахтини жонимни жабборга бериб бўлсаям, парвариш қилишга ҳаракат қилдим. Бу олмалар кўкариб турмаса, яна у кишининг васвас дарди қўзғайдими, деб ўйладим. Ахир шу уруғларни топиб эккандан сўнг васвас дарди таққа тўхтаган эди. Аммо шу олма гулласа, дилимда яна ўша кўзга кўринмас, Зулайҳо деган қиз эсимга тушиб, нимагадир, кимгадир рашким келади». (83-бет).\nБулар бадиий асарга хос тасвир эмас, воқеа-ҳодисаларни кундалик баҳонасида қуруқдан-қуруқ ҳиссиз, эҳтироссиз баён этиш-ку?! Асар қизиқарли эмас, аксинча, зерикарли бўлиб қолганлигининг сабабларидан бири ҳам шунда эмасмикин?\nИстеъдодли ёзувчи Аҳмад Аъзам 2002 йилдаги суҳбатларидан бирида илгариги йиллардаги ижодий жараён хусусида куюнчаклик билан ёзади: «… янги чиққан асар аввало шу даврнинг ўзида муҳокамадан ўтар, бемаза нарса босилиб қолса, ўқиган одамга ҳам худди беҳурматликка учрагандек таъсир қилар эди. Шунинг учун ҳам оз ва соз ёзилган аксарият асарлар. Адабий тилимиз мартабаси ортган, бўшроқ ёзадиган ёш ёзувчиларнинг асари ҳам ишлов берилмай, пухта таҳрирсиз чиқмас эди. Адабий тилимизнинг катта ривож босқичи ҳам шу даврда кечди. Ҳа, дарвоқе, ҳозир бир нечта ёзувчиларимизнинг ёзганларини эълон қилмаётганликлари сабаби ҳам шунга келиб тақалади – бугун текин таҳрир қилиб берадиган заҳматкаш «мардикор»лар замони ўтди. Кўп нарсалар қандай ёзилган бўлса, шундай чиқиб ҳам кетяпти. Бунинг бир яхши томони ҳам бор: шерикликда сунъий асар яратилмайди, у даврларда, очиқ гап, баъзи ёзувчиларимиз романлари ҳам унинг устида нашриётдами, редакциядами, етти букилиб тер тўкиши билан қаторга кирарди. Қандай ёзган бўлса шундай эълон қилаётганларнинг миси ўз-ўзидан чиқяпти, буларнинг тили пала-партиш, тозаланмаган, албатта бунақа асарни қўлига олган китобхоннинг умуман китобдан кўнгли қолади. Тил масъулиятининг йўқолиши сўз санъатига яқин ҳам келмайдиган нарсаларни урчитиб юборди… Тил бадииятини эгалламай асар ёзиш – ўзига нисбатан беҳурматлик ва китоб аҳлига нисбатан ахлоқсизлик».\nАсарни ўқиб чиқиб, беихтиёр дўстимиз А. Аъзамнинг юқоридаги фикрларини эсладим. Эсладим-у, журнал муҳаррирларининг\nАввало романдаги персонажлар нутқи билан муаллиф нутқи деярли фарқ қилмайди.\n«- Ҳамюртимиз экансиз - деди ниҳоят Янгибой ўзини қўлга олиб. - Қаранг-а, шундай гўзал аёл ўзимиздан экан.\nАёл бошини баланд кўтариб, уларга синчков тикилиб турди.\n- Йўқ. Менинг юртим мана шу ер, Афғонистон. Бобом самарқандлик, - деди таъкид-у таҳдид аралаш.\nЗулфиқорнинг овозини энди баландлатаётган бу жувонга қизиқиши шу қадар кучайдики, қани юзма-юз ўтирса-ю унинг суҳбатини олса. Аммо тилига фақат биргина:\n- Бобонгиз бу юртга қачон келган? – деган гап келди, холос». (33-бет).\nЮқоридаги гапдан кўриниб турибдики, Зулайҳо ҳам, Янгибой билан Зулфиқор ҳам бир хил сўзларни қўллаб, бир хил фикрлаяпти!\n«Энди унинг хаёли» (86-бет), «Энди Чақиртепани обод қилишга» (86-бет). Биринчиси персонаж нутқи, иккинчиси муаллиф нутқи.\nАхир, асар қаҳрамонлари ҳеч бўлмаганда, гап-сўзлари билан фарқ қилишлари зарур-ку! «Шалвари узун оёқларидан тўпиққача бекитган» (32-бетда) дея ёзади муаллиф афғон аёли Зулайҳо ҳақида. Афғонистонлик аёл шалвар киядими ё лозим – иккиланиб қолдим.\nҚуйидаги гапга кўзим тушиб, ҳайратим ошди: «Интизор унга Зарифа момога бориб келишини, у гиёҳлардан заҳармуҳра деган дори ясаб бермоқчи эканлигини айтди». (24-бетда). Тавба, дорини ҳам ясаб бўладими?\nАсарда гап тузиш қонун-қоидалари бузилган: «Зулфиқорнинг беш туп олма ниҳолини текис, бўлиқ ерга экишни томоша қилди» (45-бет). Эгалик келишиги қўшимчаси «и» тушиб қолганлиги гапнинг маъносини бузиб юборган.\nЁки асарнинг бошқа бир жойида шундай ёзилган: «Янгибойнинг бутун важоҳати ўзгарди. Энди у шу аёлнинг ўз жонига қасд қилишдан тўхтатиш нияти унинг юз-кўзидан билинди» (37-бетда).\nЗулайҳо ўз жонига қасд қилмоқчи, Янгибой эса бу мудҳиш ишни тўхтатмоқчи.\nАммо адиб «аёлни» дейиш ўрнига «аёлнинг» деб нотўғри ёзганлиги оқибатида яна маъно ўзгариши юз берган.\nШу саҳифанинг ўзида бундай жумлага дуч келасиз: «Зулфиқор қочаётган Янгибой ортидан ҳаллослаб югурди.»\nБу гапдаги сўзлар «Янгибойнинг ортидан» дея ўзгартирилса, маъқул бўлмасмикин?\nЯна шу саҳифада қуйидаги гапни ўқидим: «Янгибойнинг чанг қоплаган юзида қўрқув ҳали кетмаган, кўзлари тинимсиз жавдирайди, қора соқоли титроқданми, селкиллагани-селкиллаган». Юқоридаги жумлада эса «юзида» эмас, балки «юзидан» дейилганида тўғри бўлишини мактаб ўқувчиси ҳам билади-ку. 36-бетдаги «Унинг ҳар бир гапи Зулфиқорга ўқдай юрагига тегар» деган жумла ҳам ғализдек туюлди. Романда оддийгина жумла тузиш қоидаларига ҳам риоя қилинмаган, стилистик хатолар-ку тўлиб-тошган:\n«Эрталабдан буён ҳали шамол эсмаган бўлса-да, тут, айниқса, йўғон бир шохнинг тагларига япроқлардан кўра, турли хил чириндию, супуриндилар сочилиб ётарди». Ўз-ўзидан аёнки, «тагларига» деган сўз «тагларида» тарзида ёзилиши маъқул эди. Чунки гапнинг оҳангидан англашилиб турибдики, «Қаерга?» эмас балки «Қаерда?» деган сўроққа жавоб берилиши талаб этилаётир.\nБизда – Сурхондарёда «ўша» сўзини негадир жуда кам онда-сондагина ишлатишади. Ҳатто кўпчилик бирор марта бу каби ғирт адабий сўзни тилга олганликларини эслай олмайман.\n«Зулайҳо дарахти» да эса муаллиф ҳам, персонажлар ҳам ҳадеб «ўша» деяверадилар.\n«Ўшанда уларни янгилаш» (86-бет), «Ўшанда у қандай байт» (84-бет). Биринчиси персонаж, иккинчиси муаллиф нутқидан.\n«- Осдим ўша қариндошларни, - деди Зулфиқор» (22-бет). «Бутун ёзни ўша ерда ўтказяпти» - бу муаллиф гапи (21-бет). «Ўшанда бу билан бирор нарса ўзгармаслигини билмас эди» (20-бет). Буям муаллиф сўзлари.\n«- Аммо аввал номингиз рўйхатда бўлмаганмиш, - дейди Интизор» (19-бет). «Аммо бу гал шу тобда най панд берди»(18-бет) деб ёзади муаллиф. «Аммо бу шармандали ўтмишни миясидан ўчириб бўлармиди?» (20-бет) дейди муаллиф. Иккови икки одам, юкламаларни бир хилда тез тез қўллашлари ҳам персонажлар тили индивидуал бўлишига тўсқинлик қилган.\nЗулфиқор «Яна ўқловни олиб» деса, Интизор «Яна… чилвирни анави тут» дейди. Асардаги персонажларнинг ҳаммаси бир хил сўзларни ҳадеб қўллайвериши ғашингизни келтирмаяптими?\nРоман тили қашшоқ, муаллифнинг сўз бойлиги камлиги билиниб қолган: «Тавба, одамлар ўзлари қолиб, Зулфиқорнинг номаи аъмолини ковлаштириб юришар экан-да. Одамлар нима дейишмайди? Бу билан бирор нарса ўзгарармиди?». Тўғри, ўзгариши мумкин, мана шу аёлининг фикри ўзгариши мумкин. Шуниси бор, шуниси ёқмайди. Ҳар ҳолда ёнидаги аёлнинг у ҳақидаги яхшими, ёмонми гап-сўзи кўпайиб бормаслиги керак. Шунисидан эҳтиёт бўлиши керак, қолгани бекор» (20-бет).\nРомандан олинган қисқагина парчадаги «сўз бойлиги»га ўзингиз баҳо бераверинг.\nЯна бир мулоҳаза шуки, муаллиф шевадан кўра адабий тил нормаларига риоя қилгани маъқул эмасмикин?\n«Зулайҳо дарахти» романида эса персонаж эмас, балки муаллиф нутқида «Карим Наби бованинг» дея қайта-қайта таъкидланаверади. Агар шу сўзлар персонаж тилида қўлланилганида бошқа гап эди. «Бова» шевада – асар қаҳрамонлари тилида дуч келса дуруст бўлмасмиди? «Айтадилар-ку фаришталар яхши гапга ҳам омин дейди, ёмонга гапга ҳам» (77-бет) деб ёзиш ўқувчига нисбатан ҳурматсизлик эмасми? Аслида эса: «Ёмон гапга ҳам» дейилганида маъно бузилмас эди. «Эшакшўраларни оралалаб, уларни назаридан ўтказди» (88-бет). Юқоридаги каби сўзларни бузиб ёзиш ҳолларига қандай баҳо берасиз?\nАсарда қаҳрамонлар тилини индивидуаллаштириш ўрнига, муаллиф билан персонажлар тили икки томчи сув каби бир-бириникига ниҳоятда ўхшаш бўлиб қолганлиги мутолаа давомида барчамизни ажаблантиради.\nМана айрим мисоллар:\n«- Сизга бошқа қуёшни келтириб бераман, - дейди Интизор» (18-бет).\n«Қуёшча»ни олиб келтирганини Зулфиқор яхши тушуниб турарди», - дейди муаллиф. (19-бет).\nПерсонаж ҳам, муаллиф ҳам бир хилдаги адабий сўзларни тез-тез қўллайверган. Гапдаги «келтирмоқ» сўзи ҳам фикримизни далиллайди. Аввало\n«олиб келтирганини» ўрнига «келтирганини» дейилса маъно ўзгариб қоладими? Ортиқча сўзлардан халос бўлиш зарур. Романни сунъий равишда қаппайтириш шартмикин?\nАсар воқеалари олис тоғ қишлоқларида янаям аниқроқ айтганда Сурхондарёнинг чекка бир гўшасида юз бериши таъкидланади. Шундай экан, нега қишлоқ одамлари ўзларига хос шевада эмас, бир-бирлари билан муаллиф каби нуқул адабий тилда сўзлашадилар?\nРоман тили қашшоқлигини қуйидаги кўчирмадан ҳам илғаш қийин эмас. «Кейин бўлажак олмазорга катта шамол (?) ўтмайдиган шамолпана ерни белги қилди, кейин шағал, майда тошини терди, қоратикан-у, бангидевоналардан тозалади. Пешинга яқин қўлига кирган зирапчаларни олиб, дам олган бўлди. Кейин ўша сал соз тупроқли жойни теша, кейин чўкич билан ковлашга тушди» (88-бет).\nАввало наҳотки «кейин» сўзининг синоними бўлмаса, дея ўйланиб қолдим. Иккинчидан, «катта шамол» дегани сал эриш туюлди. Шамолнинг ҳам катта-кичиги бўлармикин?\nЖумла тузишда ўзбек тили қонун-қоидаларига риоя қилинмаган: «Саломатбиби лолу ҳайрон унинг қўлларини ушлаб, бармоқларини силади» (101-бет). Эҳтимол, «лолу ҳайрон»дан сўнг вергул қўйилгани маъқулмиди?\nРоманнинг ҳар бир саҳифасида Зулайҳо, Интизор, Янгибой деган сўзлар жуда кўп – йигирма марталаб такрорланавериши ўқувчининг ғашига тегади.\nҚишлоқлар номиям турлича ёзилган: «Калта йўл билан Иккиўрғон қишлоғигача етиб олай, деб адашиб қолдим» (90-бет) дейди Фаррух. «Мен Қорабоғда турсам, сиз Иккиқўрғонда яшасангиз» (25-бет) дейди Янгибой.\n«Зулфиқор энди ана шу олачалпоқ ҳовли юзига кўз тикиб ўтираркан, ҳайрон бўлди». Юқоридаги жумладаги «юзига» сўзи эришдек туюлди. Бундай мисоллар яна жуда кўп.\nРоманда ҳаёт ҳақиқатига зид ўринлар талайгина: «Саломатбибиби билан\nТермизда техникумда бирга ўқиганмиз, мен кутубхоначилик бўлимини, у эса\nбиология бўлимини тугатиш арафасида бир-биримизнинг кундаликларимизга хотира ёзиб берган эдик» (82-бетда).\nБирорта техникумда ҳеч қачон биология бўлими бўлмаганлигини, сурхондарёликлар жуда яхши билишади-ку.\nЭҳтимол, «Зулайҳо дарахти» - бадиий асар, дея эътироз билдиришлари мумкин. Аммо романда ҳам тарихий воқеа ва далиллар бузилиши инсофдан эмас.\nАдиб учун воқеа-ҳодисаларни далиллаш санъатини эгаллаш ниҳоятда муҳим.\n«Зулайҳо дарахти»да эса тасодифлар тўлиб-тошиб ётибди. Зулфиқор Қорабоғ қишлоғига найни бериб келиш учун тасодифан боради ва … Янгибой ўлган, уни кўмиб келишганини айтишади.\nАввало, қишлоқчилик бўлганидан кейин унинг – Зулфиқорнинг энг қадрдон одамининг жанозага айтилмай қолганлигига ишониш қийин.\nИккинчидан, унинг тасодифан вафот этган куни келиб қолганлиги ишонарсиз. Янгибойнинг ўлими ҳам тасодиф: «Бир ярамас одам қушга ўқ отса, отамнинг бошидан теккан экан», дейди ўғли.\nТермиздаги қариялар уйига Саломатбиби билан Зулфиқорнинг бир кунда – бир вақтда бориб қолганлигиям қизиқ - воқеа табиий эмас.\nСаломатбиби: «Шержондаги Зулайҳони биламан. У менинг неварам, - дейди тасодифан.\nҲатто уйига келиб, олма дарахтининг кўчатини олиб кетган қиз ўзи илгари яхши кўрган Саломатбибининг невараси эканлигини билмаслигиям ақлга сиғмайдиган гап.\nЭнди қуйидаги сўзларга эътибор беринг: «Уларни олгани сой қирғоғига тушганларида тўсатдан қор бошланди. Илиқ куз ҳавоси бирданига изғиринга айланди. Шунда Зулфиқор мумлағай қотган бир неча манг парчасини топиб қайтганида қия сўқмоқда қор йиғилиб қолган эди. Энди кўтарилиши билан тойиб,пастга юмалаб кетди. Харсангтошга зарб билан урилди, ёнига чиқиб қолган ўткир қирраси шимини йиртиб, оёқ болдирини қаттиқ тилди, қон томирини ҳам кесиб юборганидан қон тизиллаб отилди» (76-бет).\nАввало қорнинг ҳаво очиқ кунда бирданига ёғиши, иккинчидан,\nЗулфиқор оғир ярадор бўлиб қолиши каби воқеалар табиий юз бермагандек.\nБунинг устига эрига шифокор олиб келиш учун кетган Интизорнинг бир кундаёқ уч-тўрт соат ичида ўпкасини шамоллатиб қўйиши ва охир-оқибатда қазо қилиши эпизодлари ҳам далиллашга муҳтождек.\nИнтизор кундалигида ёзади: «Эрим олти ойда қайтиб келди. Олти ой эмас, олти йил хизмат қилгандек эди: соч-соқоли оқариб кетган» (82-бет).\nЛекин романнинг бош қисмида бошқача ёзилган эди-ку? «Интизор эрини бу ҳолатда кўриб, маъюс жилмайди. Кейин унинг жингалак сочларига тикилди. Кўзлари олазарак бўлиб, ёнига келди. Зулфиқорнинг бошини, сочларини сийпалади. Қулоқдан тепароқ ва чакка қисмидаги сочлари шу кечаси оқариб кетганлигига кўниколмай бош чайқади» (24-бет).\nЭнди қай бирига ишониш керак? Аввал Зулфиқор Афғон урушидан «соч-соқоли оқариб кетган» ҳолда қайтиб келганлиги ёзилган эди-ку?\nРоманда ақл бовар қилмайдиган, қўққисдан юз берадиган воқеалар икки-учта бўлса, балки бунга чидаш мумкиндир. Бироқ асар қаҳрамонлари ҳаётида ҳар қадамда тасодифий ҳодисаларга дуч келаверсангиз, ҳайратдан ёқа ушлар экансиз.\nЎзбек адабиётида, романчилигида аввалги асрларда яратилган классик асарларимизнинг жаҳон миқёсидаги нуфузини инкор этмаган ҳолда бугунги наср нега дунё миқёсига чиқа олмаётир, дея бош қотираман.\nБунинг сабаби, аввало «Зулайҳо дарахти» каби ўртамиёна, ўқувчи қалбини ларзага сола олмайдиган, одамлар юрагидаги дардларни ўткир конфликтлар, коллизиялар асосида дадил кўтариб чиқмайдиган романлар кўпайиб кетаётганлигида эмасмикин?\nИккинчидан, бунга танқидчилик ҳам айбдор. Таниқли адабий танқидчилар айрим романларга ҳамду санолардан иборат сўзбоши ёзганликларини яна қандай баҳоламоқ керак? Кейинги йилларда китоб ва журналлар орқали ўқувчиларга тақдим этилган Асад Дилмурод, Хуршид Дўстмуҳаммад, Абдуқаюм Йўлдош, Исажон Султон, Кенесбой Каримов, Ўроз Ҳайдар романлари қачон эстетик, илмий таҳлил этилиб, ўз баҳосини олади?\n«Зулайҳо дарахти» бадиий жиҳатдан юксак бўла олмаганлиги сабабларидан бири унда драматик вазиятлар, қарама-қаршиликлар суст,\nэзгулик билан ёвузлик ўртасидаги кураш шиддатли кечмайди.\nҚаҳрамонлар кучли характер даражасига кўтарилмаган. Феълида салбий жиҳатлар бўртиб турган персонажлар ҳам ожиздек. Роман персонажларининг айримлари фақат салбий ва ижобий. Мураккаб характерли образлар яратилганида асар қизиқарлилигини таъминлаган бўлармиди?\nБулар – юракдан чиққан гаплар. Эҳтимол, асарларингиз жаҳон адабиёти классиклари романлари даражасида яратилишини истаганим учун ҳам айрим фикрларни очиқ айтаётгандирман?\nСизга янада ижодий баркамоллик тилаб:\nМуаллиф ҳақида қисқача маълумот: Жовли Хушбоқ 1949 йилнинг 12 мартида Сурхондарё вилоятининг Шеробод туманида туғилган. ЎзМУ журналистика факультетини битирган. Бир неча йиллар Пушкин номли Тил ва адабиёт институтида илмий-тадқиқотчилик қилган. ТерДУ Ўзбек адабиёти кафедраси ўқитувчиси бўлиб ишлаган.\nУзоқ йиллардан буён республика газеталарида хизмат қилиб келаётир. Ҳозиргача 20 га яқин адабий-танқидий мақолалар ва насрий асарлар тўпламлари муаллифи. Асарлари инглиз, немис, рус тилларига таржима қилинган.\nтел: +99890 747-58-25


“Бунёдкор” – “Локомотив”. Ўзаро учрашувлар тарихи ҳақида маълумот - Offside.uz – Offside'да бўлинг, офсайдда қолманг!\nБугун Ўзбекистон Суперлигаси 8-тури якунига етади. Турнинг марказий баҳси пойтахтимиздаги “Бунёдкор” ўйингоҳида кечади. Унда мамлакат чемпиони – “Локомотив” яна бир гранд клуб – “Бунёдкор” қаршилигини енггишга уриниб кўради.\nҚайд этиш жоизки, “Бунёдкор” ҳамда “Локомотив” жамоаларининг ўзаро тўқнашувлари ҳамиша муросасиз руҳда ўтиб келган. Ушбу жамоалар ҳозирга қадар миллий чемпионатларимиз доирасида жами 20 марта ўзаро баҳс юритишган. Ўйинларнинг 9тасида “қалдирғочлар”, 6тасида эса “темирйўлчилар” ғалаба қозонишган. Яна 5та беллашув дуранг билан ниҳоясига етган.\n“Бунёдкор” вакиллари рақиб дарвозасини 28 марта, “Локо” футболчилари эса 22 бора ишғол этишга муваффақ бўлишган.\n26/04, 09:56 0


Сайлов кодексига жиддий узгартириш киритилиши кутиляпти. У сиёсий партияларнинг имзо туплашига алокадор – Дарё уз Янгиликлар\nГлавная / Сиёсат / Сайлов кодексига жиддий узгартириш киритилиши кутиляпти. У сиёсий партияларнинг имзо туплашига алокадор\n26.05.2020\tСиёсат Comments Off on Сайлов кодексига жиддий узгартириш киритилиши кутиляпти. У сиёсий партияларнинг имзо туплашига алокадор 7 Показы\nУзбекистон миллий сайлов тизимини янада демократлаштириш чора-тадбирлари кабул килинади.\nУзбекистон сайлов тизимини янада демократлаштириш, сайлов конунчилиги ва амалиётини такомиллаштиришга доир чора-тадбирлар дастури лойихаси эълон килинди.\nУзбекистон Республикасининг Сайлов кодексига катор узгартиш ва кушимчаларни киритишни назарда тутадиган конун лойихасини тайёрлаш режалаштирилмокда.\nбушаган депутатлик уринларига сайлов утказиш учун аник муддатларни белгилаш;\nпарламентда уз фракциясига эга булган сиёсий партиялар учун (камида 9та депутатлик урни) сайловларда иштирок этиш учун сайловчиларнинг куллаб-кувватловчи имзоларини (парламент сайловида 40 мингта, президентлик сайловида сайловчиларнинг 1 фоизи микдорида) туплаши шарт эмаслиги тугрисидаги коидани урнатиш;\nМарказий сайлов комиссияси томонидан сиёсий партиялар томонидан такдим этилган сайловчилар имзолари зарур сонининг барчасини текшириш тартибини урнатиш, имзоларни хакикий эмас деб топиш асосларини белгилаш;\nхорижий давлатларда истикомат киладиган фукароларнинг сайловда иштирок этишига оид кафолатларини кенгайтириш (сайловчиларни хориждаги сайлов участкаси сайловчилар руйхатига киритиш буйича интерактив давлат хизматларини йулга куйиш, сайловчилар турган жойида муддатдан олдин овоз бериш тартибини белгилаш);\nхалк депутатлари туман (шахар) кенгашларига сайлов утказувчи округ сайлов комиссияларини (ОСК) тугатиш ва унинг ваколатларини туман (шахар) сайлов комиссиялари зиммасига юклаш;\nсайлов комиссиялари аъзолари мехнатига хак тулаш тартибини такомиллаштириш, шу жумладан компенсация туловларини хамда доимий иш билан банд булмаган аъзолар, пенсионерлар учун иш хаки тулаш тартибини ёритиш;\nномзоднинг номзодликдан воз кечиши мумкинлиги учун аник муддатларни урнатиш (сайловга 15 кун колгунга кадар);\nсайловолди ташвикоти даврида айрим чекловларни олиб ташлаш, шу жумладан:\nсайлов комиссияларининг депутатликка номзодларнинг сайловчилар билан учрашувларини ташкил этишга кумаклашиш, учрашув жойи ва вакти хакида сайловчиларни олдиндан хабардор килишга оид вазифаларини бекор килиш;\nсиёсий партиялар ва номзодлар томонидан сайловчилар билан учрашувлар каби оммавий тадбирларни утказиш учун рухсат бериш тартиб-таомилини бекор килиб, махаллий хокимлик идораларини олдиндан хабардор килиш тартибини урнатиш;\nоммавий ахборот воситаларидан (ОАВ) фойдаланиш тартиби, хажми ва вактини сиёсий партиялар билан келишиш тартибини бекор килиш;\nдавлат идоралари томонидан уз ресурсларидан сиёсий партиялар ва номзодларнинг сайловолди ташвикоти учун ноконуний фойдаланишини такикловчи коидаларни урнатиш;\nвилоят, туман, шахар, округ сайлов комиссияларининг сайлов конунчилигини бузганлик учун маъмурий хукукбузарлик тугрисидаги баённома тузиш ваколатини акс эттириш;\nучастка сайлов комиссиялари (УСК) аъзоларининг ярмидан купи битта ташкилотдан тавсия этилиши мумкин эмаслиги тугрисидаги коидани, дипломатик ваколатхоналарда, харбий кисмларда, камокда саклаш ва озодликдан махрум этиш жойларида, санаторийлар ва дам олиш уйларида, касалхона ва бошка стационар даволаш муассасаларида тузилган участкалар учун истисно этиш;\nсайлов бюллетенининг матнини соддалаштириш, хусусан бюллетень матнидан номзоднинг эгаллаб турган лавозими (машгулотининг тури) ва иш жойи хакидаги маълумотларни чикариб ташлаш;\nсайловчилар руйхатига узгартириш киритишни сайловга 5 кун колганда тухтатиш;\nОАВ сифатида руйхатга олинган (аккредитация килинган) ОАВ вакилларини сайлов комиссиялари томонидан кайта аккредитация килиш тартибини бекор килиш (Ташки ишлар вазирлигида аккредитация килинмаган хорижий ОАВ вакиллари бундан мустасно);\nкузатувчиларни аккредитация килиш учун сайлов комиссияларига мурожаат килиш муддатини 15 кундан 10 кунга кадар кискартириш;\nМарказий сайлов комиссиясининг мажлисларида хамда овозларни санаб чикишда иштирок этадиган сиёсий партияларнинг ваколатли вакили макомини аниклаштириш;\nОСК ва УСКларнинг сайлов натижалари тугрисида баённомаларида курсатиладиган маълумотларни бир-бирига мослаштириш (санаш жараёнини бирхиллаштириш оркали соддалаштириш);\nОСК томонидан округ буйича сайлов натижалари тугрисида баённоманинг кучирма нусхаси хамма танишиб чикиши учун ОСК биносига камида 48 соат муддатга дархол осиб куйиш лозимлиги тугрисидаги тартибни белгилаш;\nтакрорий овоз бериш жараёнида мавжуд хукукий бушликларни аниклаштириш (такрорий овоз беришда асосий сайлов куни 18 ёшга тулган фукароларгина катнашиши мумкинлиги тугрисидаги коидани урнатиш ва х.к.);\nМарказий сайлов комиссияси аъзосининг Олий Мажлис Конунчилик палатаси депутати ва Сенат аъзоси билан тенг хукукий макомда транспортда текин юриш, расмий делегациялар учун мулжалланган заллардан текин фойдаланиш, навбатсиз чипта бериш хукукларини мустахкамлаш;\nсиёсий партиялар ва номзодлар томонидан молиявий конун-коидалар бузилганлиги учун жавобгарлик чораларини жорий этиш;\nсайлов комиссияларининг карорлари устидан шикоят килиш муддатини 10 кундан 3 кунга кадар кискартириш назарда тутилган.\nИжро муддати – 2020 йил август, масъул ижрочилар – МСК, Адлия вазирлиги, Молия вазирлиги, сиёсий партиялар, вазирлик ва идоралар.


Фирибгар ака-укалар: одамларни чув туширган инилар қилмиши\n16:48 / 01.07.2016\nДилниёз анчадан буён машина сотиб олишни режалаштириб юрганди. Кунларнинг бирида у Наманган шаҳридаги автомашина бозорига танишлари Мутал ва Икромлар билан биргаликда бориб Исузу юк машинасини кўришди.\n— Автомашинанинг нархи қанча бўлди? — дея унинг ёнида турган йигитдан сўради Дилниёз.\n— Ҳозирча 90.000.000 сўм деб турибмиз. Келишолсак нархини камайтирамиз, — деди унга Неъмат.\nИкколови узоқ савдолашувдан сўнг 84.000.000 сўмга келишишди. Неъмат дарҳол Асрор акасига қўнғироқ қилиб, унинг ҳам розилигини сўради.\n— Ўзимнинг “Дамас” ва “Нексия” автомашиналарим бор. Шуларни сотиб юборсам, кейин Исузуни сотиб оламан. Агар рози бўлсангиз, келишиб олсак, бошма-бошга алмаштириб ҳам юборавераман.\nНеъмат яна Асрор акасига қўнғироқ қилиб, харидорнинг таклифини унга айтиб, “Дамас-2” автомашинасини 34.500.000 сўмга, “Нексия-2” автомашинасини 39.000.000 сўмга бермоқчилигини, қолган 10.500.000 сўмини нақд пул ҳисобида тўламоқчилигини тушунтирди. Асрор автомашиналарни кўрмасада харидорнинг таклифига рози бўлди. Дилниёз Неъматга бозорга ўзи бошқариб борган “Нексия-2”автомашинасини кўрсатди. Автомашина мижозга ёқди. Кейин “Дамас”ни ҳам кўрмоқчилигини айтди. Автомашинани ўзи боролмаганлиги учун ёнида турган танишлари Мирзабек, Тўлқин ва Ғаниларни боришларини айтди.\nДилниёз учовлонни олиб уйига ўтди. Уларга “Дамас-2” авомашинасини кўрсатди. Уларга автомашиналар ёққанлиги учун Исузуни Дилниёзга ташлашиб, “Нексия” ва “Дамас” автомашиналарини олиб кетишди.\nЭртаси куни Дилниёз таниши Олмос билан биргаликда Наманган шаҳрига бориб, Неъмат билан “Авто салтанат” номли автомашина устахонаси ёнида кўришишди. Неъмат таниши Холмуродни улар билан таништирди:\n— Автомашинанинг ҳақиқий эгаси, Холмурод бўлади. Бу ёғини ўзларингиз келишиб олаверасизлар.\n— Аслида автомашинани ўзим пул санаб сотиб олганман. Бироқ автомашина жияним Мамасолининг номига расмийлаштирилган. Шунинг учун акам Асрорҳожи билан келишиш лозим. Унинг бу савдо-сотиқдан хабари бор. Қачон бўлса ҳам расмийлаштириб берамиз. Ишонч ҳосил қилишингиз учун мана сизга Мамасолининг паспорт нусхаси.\n— Автомашинани кредитини қачон ёпасиз? —дея Холмуроддан сўради Мамасоли.\n— Автомашинани 12.000.000 сўмга етмаган кредит пули қолган. Ҳозир пулим йўқ. “Дамас”ни сотиб олган харидор қўлида пули билан қараб турибди. Агар у “Дамас”ни харидорни номига расмийлаштириб берса, пулини олиб, кредитни банкдан ечиб, кейин тезда Исузуни Дилниёзни номига расмийлаштириб берамиз.\nДилниёз Холмуроднинг гапларига лаққа тушиб, “Дамас”ни Мирзабекнинг номига расмийлаштириб берди.\nОрадан уч-тўрт кун ўтгач Дилниёз Холмуродни акасининг уйидан топди.\n— Тезроқ Исузуни расмийлаштириб бермайсизларми?\n— Ҳозир автомашинани кредитини ечсам, мен анча пул тўлашимга тўғри келади. Кредит тўлашнинг ҳам графиги бор. Графикка қараб тўлаб борамиз, — деди бамайлихотир Асрор.\n— Сизларнинг графикларингизга мен тушунмайман. Укангиз Холмурод ваъда берганлиги учун мен “Дамас”имни у айтган одамга расмийлаштириб бердим.\n— Нимага чўчийсиз? Банкнинг графигига биноан тўлов ғалла ўримида тугайди. Ундан кўра ғалва қилмасдан машинадан фойдаланиб юраверинг! Ахир автомашина сизда турган бўлса. Ишингизни битиравермайсизми? — деди энсаси қотиб Асрор.\nДилниёз унинг бу гапларига ишониб индамасдан уйдан чиқиб кетди. Исузу автомашинасида юк ташиб юраверди.\nОрадан бироз вақт ўтгач, яна Асрорнинг ёнига борди. Бу гал Асрор Мамасолининг олдига бориб, Дилниёзга юк ташишга лицензия, йўл варақа қилдириб берди.\nҒалла мавсуми етиб келганида у Холмуроднинг олдига борди.\n— Айтилган муддат ҳам етиб келди. Энди Исузуни таъқиқидан ечиб, номимга расмийлаштириб беринг.\n— “Нексия”нгизни менинг номимга расмийлаштириб берсангиз, уни банкга қўйиб, Исузуни чиқариб олиб номингизга расмийлаштирсак бўлади, —деди муғомбир Холмурод.\nТаклифига кўндирмагунча Дилниёзга роса ялинди-ёлворди. Ахийри уни кўндирди. Дилниёз “Нексия”сини Холмуроднинг номига расмийлаштириб берди. Аммо ака-ука фирибгарлар Дилниёзни роса алдаб-аврашди. Афсуски унинг номига Исузуни расмийлаштиришмади.\nШундан сўнг Дилниёз фирибгарларга нисбатан қонуний чора кўришларини сўраб, судга мурожаат қилди.\nСуд ака-ука Холмурод ва Асрор Илёсовлардан жабрланувчи Дилниёз Шербековга 79.500.000 сўм етказилган зарарни солидар тартибда ундиришни лозим деб топди.\nСуд Холмурод Илёсов ва Асрор Илёсовларни Жиноят кодексининг 168-моддаси 3-қисмининг “а” банди, 233-моддаси билан айбдор деб топиб, 6 йил 3 ой муддатга озодликдан маҳрум этди.


04 март 2021, Тошкент вақти: 17:39\nАкцияда “Эрк” демократик партияси, Ўзбекистонда фаолият кўрсатаётган бир неча инсон ҳуқуқлари ташкилотлари вакиллари ва оддий фуқаролар иштирок этди.\nАкция иштирокчиси, инсон ҳуқуқлари ҳимоячиси Елена Урлаева ўз талабини қуйидагича изҳор этди:\n“Биз Жаҳон сўз эркинлиги куни арафасида Ўзбекистон телевидениесида митинглар, пикетлар очиқчасига кўрсатилишини, мамлакатдаги бугунги ҳақиқий вазият қандайлиги ҳақида ижтимоий фикр шаклланиши учун халқ овози жамоатчиликка очиқчасига етказилишини талаб қиламиз. Очиғини гапириш керакки, ҳозир мусулмонларни таъқиб этиш, қашшоқ турмуш тарзи, очлик кабилар орқали ўзбек миллатини йўқотиш жараёни кечмоқда. Телевидение халққа хизмат қилиши, мавжуд вазиятни ҳаққоний кўрсатиши ва ҳаққоний ахборот тарқатиши керак”.\nНорозилик акцияси иштирокчилари, шунингдек, Чорсу бозорида ўлдирилган Аҳмаджон Турдиевнинг қотили устидан жиноят иши қўзғатишни ҳам талаб қилди.\nПикет қатнашчилари ўзларининг у чиқишлари Олий Мажлитс сессиясида айтиладиган баландпарвоз сўзларга муқобил бўлувчи рамз эканини таъкидлади.\n“Норозилик ўтказишнинг ҳукумат йўл қўйган бирдан-бир усули пикет бўлиб қолди. Чунки қонунчиликда пикет ўтказишни тақиқлаш негадир кўрсатилмай қолган. Мазкур сессияда пикетни ҳам тақиқлашга қаратилган бирор ҳужжат ишлаб чиқилишидан хавотирдаман”, - деди “Эрк” партияси вакили Аъзам Турғунов.


Июль ойида яна 0,2% дефляция қайд этилди — Review.uz\nЎзбекистонда кетма-кет иккинчи ойда истеъмол бозорида ўртача нарх даражасининг пасайиши қайд этилди, бу асосан мавсумий тенденциялар ва мева-сабзавот нархларининг кескин пасайиши билан боғлиқ.\nОзиқ-овқат маҳсулотлари 0,9% га арзонлашди, ноозиқ-овқат маҳсулотлари 0,5% га, хизматлар эса 0,2% га қимматлашди.\n2021 йилнинг июль ойида истеъмол бозоридаги товарлар ва хизматлар ўртача 0,2 % га арзонлашди. Ушбу ҳолат асосан мавсумий омил билан тавсифланади.\nЖорий йил бошидан истеъмол секторида нархларнинг ўсиш даражаси 4,2 % ни, ўртача ойлик ўсиш даражаси эса 0,6 % ни ташкил этди. Йиллик нисбатда ИНИ ўсиш даражаси 11,1 % га етди.\n2021 йилнинг дастлабки етти ойида озиқ-овқат маҳсулотлари 4,7 % га қимматлашиб, 2020 йилнинг мос давридаги кўрсаткичдан 0,2 фоиз бандга паст ва 2019 йилнинг январь-июлидаги мос кўрсаткичдан 0,1 фоиз бандга баланд бўлди.\n2020 йилнинг декабрига нисбатан ноозиқ-овқатлар 3,6 % га қимматлашиб, ўтган йилнинг январь-июлидаги кўрсаткичдан 0,5 фоиз бандга ва 2019 йилнинг мос давридаги кўрсаткичдан 2,1 фоиз бандга\n2021 йилнинг июль ойида хизматлар ой давомида 0,2 % га қимматлашди. Бу кўрсаткич ўтган йилнинг июль ойидаги кўрсаткичдан 0,2 фоиз бандга паст ва 2019 йил июль ойидаги кўрсаткичга тенг бўлди.\n2021 йилнинг дастлабки етти ойи давомида хизматлар 4,3 % га қимматлашиб, ўтган йилнинг январь-июлидаги кўрсаткичдан 0,7 фоиз бандга баланд ва 2019 йилги мос кўрсаткичдан 1,3 фоиз бандга паст бўлди.\n2021 йил январь-июлида нархлар ошиши бўйича етакчи учликдан ёғ-мой маҳсулотлаир (1,2 баробар), мевалар ва ёнғоқлар (7,9 %), шакар, қандолат маҳсулотлари ва десертлар (7,3 %) ўрин олди.\nЙиллик нисбатда ёғ-мой маҳсулотлари (1,5 баробарга), сабзавотлар, илдизмевалилар, плантайнлар\nва дуккаклилар (25,6 %), мевалар ва ёнғоқлар (16,5 %), шакар, қандолат маҳсулотлари ва десертлар\n(15,7 %), сезиларли даражада қимматлашган.\n2021 йилнинг июль ойида асосий озиқ-овқат маҳсулотларидан (мевасабзавотлардан ташқари) ой давомида тухум нархлари сезиларли даражада арзонлашди (-4,5 %). Кунгабоқар ёғи ой давомида республика бўйича ўртача 0,5 % га, янги соғилган хом сут 0,1 % га арзонлашди.\nШу билан бир қаторда, мол ва қўй гўшти (1,1 % - 1,6 %) ҳамда товуқ болдири ва товуқ гўштининг бошқа қисмлари (0,7 %-1,2 %) сезиларли даражада қимматлашди.\n2020 йилнинг декабрига нисбатан ўсимлик ёғи (1,3 баробар) ҳамда шакар (15,1 %) нархлар ошиши бўйича етакчи ўринларни эгаллашда давом этмоқда.


Вакцина ишлаб чиқилмагунча коронавирус билан курашиб яшайверамизми? — Sof.uz\nЖАҲОН 11,740,105 6,642,777 540,677\n1.06 18:08 177 Тиббиёт\nАввал маълум қилинганидек, бугун АОКА штабида Бош давлат санитария инспектори Нурмат Отабеков иштирокида брифинг ўтказилди.\nУнда муҳим савол ва мурожаатлар юзасидан жавоб қайтарилди:\nСавол: Одамзод вакцина ишлаб чиқилмагунга қадар коронавирус касаллиги билан курашиб яшайверадими?\nЖавоб: Коронавирус инфекциясига қарши вакцина ишлаб чиқиш билан бутун дунё олимлари шуғулланмоқда. Вируслар эса мутацияга мойил бўлишади. Балким, коронавируснинг ҳамма типига таъсир қиладиган универсал вакцина ишлаб чиқиш керак бўлар.\nСавол: Кўп олимлар касаллик бўйича изланиш олиб боряпти. Олимлар вирус қачонгача давом этишини башорат қилишдими?\nтиббиёт Коронавирус вакцина\n4.07 12:37 10111\n4.07 12:51 5809\nКеча, 15:09 2010\n4.07 13:01 1910\nКеча, 12:25 1093\n2.07 16:27 1488 Тиббиёт\nБутун дунёда Covid-19'нинг 141 хил вакцинаси ишлаб чиқилмоқда - Тедрос Гебрейесус\n2.07 13:18 464\nЯпония Ўзбекистонга 4,5 миллион долларлик юқори технологияли тиббий воситалар етказиб беради\n17.06 17:52 41 Тиббиёт\nШифокорларга фармацевтика ташкилотлари ва дорихоналардан рағбат олиш тақиқланади\n16.06 15:18 470 Тиббиёт


Сайёҳатчиларга / Privivka.uz\nСиз сайёҳат қилишни режалаштирдингизми, ёки бошқа мамлакатга иш юзасидан ташриф буюришга тўғри келдими, бундай ҳолатда биринчи навбатда ушбу мамлакатга бориш ва қайтиб келиш муддатини аниқланг. Сайёҳатдан олдин бажаришингиз зарур бўлган энг биринчи вазифаларидан бири – врачга кўриниш ҳисобланади. Врач ҳузурига ташриф буюришни ҳеч ҳам орқага сурманг, акс ҳолатда соғлиғингиз сайёҳатингизга салбий таъсир кўрсатиши ёки тўсқинлик қилиши мумкин. Тиббий кўрикдан кейин шифокор аниқлаган касалликлар бўйича вакциналар ўтказилишига тўғри келар ёки муайян давлат иқлими ҳолатида сизда мавжуд касаликлар янада кучайишига сабаб бўлиши эҳтимолдан ҳоли эмас.Бундан ташқари, бир қатор сурункали касалликлар ер шарининг бир қатор ҳудуларига бориш учун хавфлидир. Буларнинг барчасини Сиз олдиндан билишингиз зарур.\nШифокорга ўз вақтида учрашиш ва бир қанча махсус профилактик тадбирларни амалга ошириш тиббий кўрсаткичлар бўйича сайёҳатга тўсиқ бўлувчи жараёнларни бартараф этади. Эмланишдан кейин антител ҳимояси ишлаб чиқилиши учун маълум бир вақт талаб этилади.Шуни билиш зарурки, бир қанча вакцинацияни бир вақтда бирга аралаштириб бўлмайди.\nВакцинация эндемик ҳудудлар шароитига мувофиқ бўлиши лозим.\nСайёҳатчилар учун фойдали маълумотлар\nЕр шари ҳудуларида тез-тез учраб турадиган юқумли касалликлар\nБош миянинг яллиғланиши\nСариқ безгакка қарши эмлаш бўйича сертификати ҳақида


Навоий вилоятида озуқа етиштириш бўйича янги лойиҳалар амалиётга жорий этилмоқда\nНавоий вилоятининг Зарафшон шаҳрида яшовчи тадбиркор Акбар Жўрақулов янги лойиҳани амалиётга жорий этди.\nАҳолига сифатли озиқ-овқат маҳсулотлари етказиб бериш таъминланмоқда\nҲозирги кунда барча деҳқон бозорларида бўлгани каби пойтахтимиз деҳқон бозорларида ҳам аҳолига хавфсиз ва сифатли озиқ-овқат маҳсулотларини етказиб бериш мақсадида ветеринария мутахассислари томонидан қатъий назорат олиб борилмоқда.\nЧуст туманида ўтказилаётган эпизоотик тадбирлар\nҲозирги кунда Наманган вилояти худудида эпизоотик барқарорликни таъминлаш, қўшни мамлакатлардан ҳайвонлар касалликлари кириб келишининг олдини олиш бўйича доимий равишда эпизоотик тадбирлар ташкил этилмоқда.\nВетеринария ва чорвачиликни ривожлантириш давлат қўмитасининг “Капитал қурилиш, таъминот ва маркетинг бўлими” бош мутахассиси Шуҳрат Холтўраев 1975 йил 12 январда Сурхондарё вилоятининг Шўрчи туманида таваллуд топган.\nКуйдирги касаллиги ҳақидаги хабарлар тасдиқланмади\nЯқинда ижтимоий тармоқларда “Қашқадарё вилояти, хусусан, Чироқчи туманининг тоғли қишлоқларида чорва молларида куйдирги касаллиги кузатилмоқда. Буни фуқаро Д. Б касал молини сўйиб олганидан кейин пайқаб қолган” мазмунидаги хабарлар тарқалган эди.\nОзиқ-овқат хавфсизлиги – аҳоли саломатлиги гарови!\nБугунги кунда барча деҳқон бозорларида озиқ-овқат маҳсулотлари хавфсизлигини таъминлашга жиддий эътибор қаратилмоқда.\nВетеринария ва чорвачиликни ривожлантириш давлат қўмитаси “Давлат ветеринария назорати бошқармаси” етакчи мутахассиси Гапур Даниев 1958 йил 11 январда Қашқадарё вилоятида таваллуд топган.\nВетеринария ва чорвачиликни ривожлантириш давлат қўмитаси “Давлат чегараси ва транспортда давлат ветеринария назорати бошқармаси” “Саидакбар Нажимов” чегара ветеринария пункти бошлиғи Ғайрат Бобобеков 1979 йил 7 январда Жиззах вилоятининг Ғаллаорол туманида таваллуд топган.\nРеспубликамизнинг чегара олди худудларида ўтказилаётган эпизоотик тадбирлар\nМамлакатимизда эпизоотик осойишталикни таъминлаш, четдан ҳайвонлар касалликлари кириб келишининг олдини олиш мақсадида Давлат ветеринария хизмати томонидан қатор чора-тадбирлар амалга оширилмоқда.\nХоразм вилояти Гурлан тумани ветеринария ва чорвачиликни ривожлантириш бўлими “Чинобод” ветеринария участкаси мудири Тохир Камолов 1953 йил 6 январда Хоразм вилоятининг Гурлан туманида таваллуд топган.\nХудудларда эпизоотик осойишталикни таъминлаш тадбирлари ўтказилмоқда\nРеспубликамиз худудида эпизоотик барқарорликни таъминлаш, ҳайвонларни турли касалликларга қарши эмлаш тадбирлари режа асосида ташкил этиляпти.\nДавлат чегараси ва транспортдаги давлат ветеринария назорати бошқармаси “Сурхондарё” чегара пункти ветеринария врачи Акбарали Раҳмонов 1965 йил 5 январда Сурхондарё вилоятининг Сариосиё туманида таваллуд топган.\nВетеринария ва чорвачиликни ривожлантириш давлат қўмитаси ҳузуридаги “Ўзбекчорванасл” агентлиги Умумий бўлим бош мутахассиси Маликабону Эргашева 1993 йил 4 январда Самарқанд шаҳрида таваллуд топган.\nАйни пайтда юртимизда Янги йил байрами шукуҳи кезмоқда.\nЎтаётган 2020 йил мамлакатимиз иқтисодиётининг барча тармоқларидаги каби ветеринария ва чорвачилик соҳасида ҳам улкан ўзгаришлар ва ислоҳотларга бой йил бўлди.\nЯнги йил байрами арафасида чорвачилик ва қишлоқ хўжалиги маҳсулотлари ярмаркалари ташкил этилмоқда\nШу кунларда юртимизнинг барча ҳудудларида Янги йил байрами шукуҳи кезмоқда. Аҳолининг байрам дастурхони янада тўкин бўлиши, уларни сифатли озиқ-овқат ва қишлоқ хўжалиги маҳсулотлари билан таъминлаш мақсадида худудларда байрам ярмаркалари ташкил этилмоқда.\n“Ўзбек полвони” республика мусобақаси ғолиблари тақдирланди\nЎзбекистон Республикаси Президентининг 2020 йил 4 ноябрдаги “Кураш миллий спорт турини ривожлантириш ва унинг халқаро нуфузини янада ошириш чора-тадбирлари тўғрисида”ги қарорига кўра, жорий йилдан бошлаб ҳар йили бир марта давлат органлари, муассасалари ва ташкилотлари ходимлари ўртасида кураш бўйича “Ўзбек полвони” республика мусобақасини ўтказиш белгиланган эди.\nВетеринария ва чорвачиликни ривожлантириш давлат қўмитасининг Республика ҳайвонлар касалликлари ташхиси ва озиқ-овқат маҳсулотлари хавфсизлиги Давлат маркази директори Баҳриддин Тангяриқов 1958 йил 28 декабрда Навоий вилоятининг Нурота туманида таваллуд топган.


Дунёдаги «энг ақлли» мамлакатлар эълон қилинди » Ўзбекистон янгиликлари – Zamin.uz\nДунёдаги «энг ақлли» мамлакатлар эълон қилинди\n12 январь 2019, 20:45\nVouchercloud портали тадқиқотчилари дунёдаги «энг ақлли» 25 давлат рўйхатини эълон қилди. Рўйхатни тузишда Нобель мукофоти лауреатлари сони, аҳолининг ўртача IQ даражаси ва мактаблардаги ўзлаштириш ҳисобга олинди.\nРўйхатда биринчи ўринни Япония эгаллади. Кунчиқар юрт учала кўрсаткич бўйича ҳам энг юқори баҳога сазовор бўлди. Кейинги ўринларга Швейцария, Хитой, АҚШ ва Нидерландия жойлашди. Хитой аҳоли заковат даражаси юқори бўлгани учун (иккинчи ўрин) учинчи ўринни олган бўлса, АҚШга тўртинчи ўринда жойлашишга Нобель мукофоти лауреатлари сони ёрдам берди.\nVouchercloud Жануби-Шарқий Осиё мамлакатларининг кўрсаткичлари юқорилигига алоҳида эътибор қаратди. Масалан, Жанубий Корея, Тайвань ва Сингапур билимли ёшлар сони бўйича етакчи ўринларда, аммо фақатгина Нобель мукофоти лауреатлари сони камлиги сабабли рейтингда юқорида жойлаша олмади.\nЯнгиликлар » Дунё » Дунёдаги «энг ақлли» мамлакатлар эълон қилинди\n23:05 Рейтинг: Яшаш ва ишлаш учун энг яхши мамлакатлар\n12:56 Трампга Нобель мукофоти бериш таклиф этилди\n15:00 Дунёнинг энг яхши мамлакатлари номи эълон қилинди\n10:53 Шоира Анна Ахматова Нобель мукофоти олишга номзод бўлгани маълум қилинди\n21:05 2015 йилги Нобель мукофотининг барча совриндорлари айтилди


Биринчи хоним Зироат Мирзиёева иштирокида “Zamin Education” таълим платформаси очилди | Qalampir.uz\nБиринчи хоним Зироат Мирзиёева иштирокида “Zamin Education” таълим платформаси очилди\nЖамият\t14 Апрель 23:10 9991\n“Zamin” фонди раҳбари Зироат Мирзиёева бошчилигида “Zamin Education” таълим платформаси ва синфлари очилди. Бу ҳақда Масс-медиа фонди раиси ўринбосари Саида Мирзиёева маълум қилди.\nУнга кўра, 14 апрель куни “Zamin Education” таълим платформаси ва синфлари Республика вилоятларида ишга туширилган. Тадбирда Тошкент шаҳридаги 101, 102 ва 106-ихтисослаштирилган интернат-мактаб ўқувчилари ва информатика фани ўқитувчилари иштирок этган. Вилоятларда жойлашган мактаб ўқувчилари онлайн-видеоанжуман алоқаси орқали тадбирда қатнашган.\nМаълум қилинишича, “Zamin Education” лойиҳасининг синов босқичи ижобий натижа берганидан сўнг, уни бутун Республика бўйлаб йўлга қўйиш қарори қабул қилинган. Ўзбекистондаги эшитиш қобилияти заиф бўлган болалар учун ихтисослаштирилган 18 та мактабда информатика синфлари замонавий ускуналар билан жиҳозланган. Лойиҳа доирасида ахборот технологиялари ва робототехника фанларини ўргатиш методологияси жорий этилган. Zamineducation.uz онлайн таълим платформаси ишга туширилган.\nМаълумот учун, 2020 йил Зироат Мирзиёева раислигидаги “Zamin” фонди ўз фаолиятини 5 минг аёлга моддий ёрдам беришдан бошлаганди.\nКарантин сабабли қийин аҳволга тушиб қолган ўзбекистонликларга ёрдам бериш ташаббуси Зироат Мирзиёева раислигидаги васийлик кенгаши томонидан илгари сурилган.\n“Zamin” фонди фаолияти узоқ муддатли, стратегик аҳамиятга эга ва барқарор лойиҳаларга қаратилган. Жисмоний ва юридик шахсларнинг хайрия бадаллари, шунингдек халқаро ташкилотларнинг грантлари Фонд маблағини шакллантиришнинг асосий манбалари ҳисобланади. Фонд атроф-муҳитни муҳофаза қилиш, эшитиш қобилиятида нуқсони бўлган болалар таълимини ривожлантириш, шунингдек, ижтимоий соҳага инновацион технологияларни жорий этиш бўйича қатор лойиҳаларни амалга оширишни режалаштирган.\n22 Июнь 20:59 40839\n22 Июнь 18:26 30826\n22 Июнь 21:47 27377\n22 Июнь 21:16 26775\n23 Июнь 14:00 24172


Хозирги вақтда: 15 ноя 2019, 03:26\n22 сен 2018, 11:32\nАссаламу алайкум! Уч ярим ёшли қизим бор, жуда шўх қўлига тушган нарсани бузади, айтилган ишни қилмайди, чақирсан келмайди, нима десам тескарисини қилади. Қайнота-қайнона билан яшаймиз, тартибга чақириш учун бақириб урмоқчи бўламан, қайнота-қайнонам болага бақирма деб мени уришишади. Кеча дазмолни ...\nМавзу: Нима қилай маслаҳат беринг?\nАссаламу алайкум! Ёшим 23 да, иккита қизим бор, туғруқдан кейин сал нарсага жаҳлим чиқиб кетадиган бўлиб қолдим. Хўжайним бир нарса десалар тўртта қилиб қайтараман, биров бир нарса деб гапирса тўрт-беш кунлаб гаплашмай, қовоқ солиб юраман, ўзимни тута олмаяпман. Қийналиб кетдим, турмуш ўртоғимни ҳа...


Спорт ва поп-юлдузлари тўқнашган нуқта. Майкл Джордан ва Майкл Джексон\n8 май, 2017, 17:40\n1991 йилда Майкл Жексон ўзининг афсонавий Dangerous альбомини ёзиб тугатди. Бир ярим йил ўтар-ўтмас телепродюссер Фили Роузнинг уйига унинг эски қадрдони Девид ташриф буюрди. Девид Nike, Apple, Pepsi ва Mersedes-Benz каби йирик компаниялар учун қатор реклама роликларини тайёрлаганди. Энди унга Жексоннинг жамоасидан таклиф тушаётган эди. Майкл ўзининг Jam қўшиғи учун Лос-Анджелесда клип суратга олишни режалаштираётган эди. Майкда тайинли режа бўлмаса-да, клипда ким рол ўйнаши аниқ эди...Ҳа, гап Майкл Жордани ҳақида.\nКлипмейкерлар бирмунча қийинчиликларга дуч келишди. Жорданинниг бўш вақтини топиш мушкул эди. Шунингдек, ўша пайтда, яъни 1992 йил апрель-май ойларида қоратанли таксичини ўлдириб қўйган полициячилар ишига норозилик билдириб намойишга чиққанлар Лос-Анджелес кўчаларида талайгина эди. Натижада, суратга олиш ишларини Чикагога кўчиришга тўғри келди. Аммо Жорданин “тутиб келиш” масаласи ҳали ҳам очиқ қолаётган эди. “Майкл мени ўз клипида рақсга тушишга ундашини билардим. Ғалати эмасми? Лекин Майкл билан, айнан ўша Майкл Жексон билан бирга вақт ўтказишга менда бошқа имкон бўлмаслигини тушуниб, рози бўлдим”.\nОлдинда яна бир муаммо бор эди. Икки афсонавий Майклларнинг Чикаго кўчаларида суратга тушиши қандай шов-шувга сабаб бўлишини бир тасаввур қилиб кўринга!\nКлипмейкелар ишни шаҳар жанубидаги хароба бир уйда олиб боришга, маҳаллий полиция бошлиғига эса майонез рекламаси учун ролик тайёрлашларини айтишга келишиб олишди. Полицияга кўрсатилган барча ҳужжатларда чиндан ҳам майонез фирмаси тўғрисида гап борарди. Аммо вақти келиб, тўғрисини айтиш керак...\nЖексон бу ерга катта автобусда етиб келди. Тансоқчилар қуршовида уйга кириб кетмоқчи бўлган юлдуз полициянинг назаридан қочиб қутула олмади: “Жин урсин, ахир бу Майкл Жексон-ку! Кўзларимга ишонмайман. Кўпроқ полициячиларни жалб қилиш керак”.\nУч соатдан кейин ўзининг BMWсидан тушиб келаётган Жорданини кўрган полиция бошлиғи ўзини тамомила йўқотиб қўйди: “Э худойим, ақлдан озяпман, шекилли”.\nЯрим соат ўтар-ўтмас, бу хароба уйнинг олдида тўпланган полициячилар тўдасини кўрган киши “Ҳойнаҳой бу ерда асирларни сақлашяптиёв”, деган хаёлга бориши ҳеч гап эмас эди.\nИчкарида эса... Жордани Жексондан рақс сабоқларини оларди.Ҳаммаси ҳеч қандай сценарию тайёргарликсиз борарди. Клип ғояси жуда оддий: Жордани Жексонга баскетбол ўйнашни ўргатади, ўз навбатида ундан рақс ҳаракатларини ўзлаштиради. Жордани ўзини камера қаршисида рисоладагидек тутар, поп-юлдуз эса тўп ортидан югуришдан завқ оларди.\nСуратга олиш ишлари бир неча кун давом этди, аниқроғи Майкл тўсатдан ғойиб бўлиб қолгунича. Клипмейкерга Майклнинг озгина ушланиб қолиши ҳақида хабар беришганда у кўчада олиниши керак бўлган тасвирлар билан шуғулланиб турармиз, деб қўя қолган эди. Кун бўйи Майклдан хабар бўлмагач, унга боғланишга уриниб кўрган Девид, “ Жексон бошқа биров билан учрашув белгилаган. Клин суратга олиш кутиб туради”, деган жавобни олди. “Миллион долларлик клипдан ҳам муҳимроқ яна қанақа учрашув бўлиши мумкин?”. “Гап шундаки, учрашувни АҚШ президенти белгилаган...”\nҲа, бунақа вазиятда ҳатто миллион долларлик клип ҳам кутиб тура олади...